title: Agora Center

text: Psykologian ja tietotekniikan osaajien Mind Tech Laboratoriossa kehitetään ja sovelletaan tietoteknisiä menetelmiä ihmismielen tutkimukseen. Kolme tärkeintä sisältöaluetta ovat oppiminen, taitojen arviointi sekä havaitsemisen aivotoiminnallinen perusta. Osaamisalueisiin kuuluvat psykologian ja tietotekniikan ohella tilastomatematiikka sekä kognitiivinen neurotiede. Kaikissa tutkimushankkeissa on mukana useita kansainvälisiä tutkijoita ja laaja yhteistyöverkosto. Laboratorion vahvuutena on aivotutkimuksen yhdistäminen tietotekniikan ja pelien avulla luotuihin tutkimus- ja oppimisympäristöihin. Keskeisiä sovelluskohteita ovat dysleksian eli lukivaikeuksien ennaltaehkäisy ja kielitaidon tehoharjoittelu. Kannettavasta tietokoneesta ja hyvätasoisista kuulokkeista koostuvan oppimisympäristön voi rakentaa mihin tahansa häiriöttömään tilaan. Jatkossa oppimisen apuvälineet kulkevat mukana vaikka taskussa ja ovat saatavilla tietoverkkojen kautta vaativaankin käyttöön. Tutkimusalueen tulevaisuudennäkymät tarjoavat hyviä yhteistyömahdollisuuksia sekä yrityksille että muille organisaatioille.


title: Agora Center

text: Laboratorio tutkii, arvioi ja kehittää virtuaalisia oppimisympäristöjä, opetusteknologian pedagogisesti innovatiivisia käyttötapoja sekä tietämyksen hallintaa. Painoalueisiin kuuluvat myös yhteisöllinen verkko-oppiminen, pelinomaiset oppimisympäristöt, opetuskäytön arviointi ja verkkovälitteiset arviointimenetelmät. Laboratorio toimii yhteistyössä Koulutuksen tutkimuslaitoksen kanssa. Tutkimushankkeissa olennaisessa osassa on tiivis vuorovaikutus oppilaiden, opettajien ja opettajankouluttajien kanssa. Yhteistyökumppaneina hankkeissa on mukana myös tarvittavaa teknologiaa kehittäviä yrityksiä. Tutkimus- ja kehittämiskohteet nousevat tutkittavien organisaatioiden arjesta. Tietämyksenhallintaan liittyvissä projekteissa laboratoriossa tutkitaan esimerkiksi informaatioteknologian hyödyntämistä paperinvalmistusprosessin ohjauksessa sekä ihmisten oppimista teknologisten sovellusten avulla erilaisissa ympäristöissä.


title: Agora Center

text: Laboratorio suunnittelee, kehittää ja tutkii digitaalisia pelejä sekä järjestää peleihin liittyvää koulutusta. Monitieteinen asiantuntemus perustuu muun muassa kasvatustieteen, tietojenkäsittelytieteen, tietotekniikan ja psykologian osaamiseen. Laboratoriossa suunnitellaan ja tutkitaan sekä hyötypelejä että viihdepelejä. Vahvuusalueina ovat pelinomaiset oppimisympäristöt sekä käyttäjälähtöinen pelisuunnittelu, jossa pelien tulevat käyttäjät osallistuvat suunnitteluun. Laboratorio tekee yhteistyötä pelien tutkimisessa ja käyttäjäkokemusten testaamisessa sekä peliyritysten että pelinomaisia oppimisympäristöjä tarvitsevien ja käyttävien organisaatioiden kanssa.


title: Agora Center

text:
Industrial IT -hankkeissa tutkitaan ja kehitetään informaatio- ja viestintäteknologian hyödyntämistä maailmanlaajuisesti verkottuvassa teollisuudessa ja tuetaan informaatioteknologiaa hyödyntäviä yrityksiä tulevaisuuden haasteiden kohtaamisessa. Liiketoiminnan painopisteen siirtyminen yhä enemmän tuotteista palveluihin vaatii uusia ihmiskeskeisempiä tietoteknologiaratkaisuja. Tavoitteena on kansainvälisestä tutkimusyhteistyöstä nousevien innovaatioiden kehittäminen sekä uuden teknologian siirtäminen yritysmaailmaan. Vahvuusalueina ovat tieteellinen laskenta ja optimointi sekä niihin perustuvat ratkaisut yritysten tuotesuunnittelun, tuotannon ja logistiikan tueksi. Teknologisten sovellusten ohella hankkeissa korostuvat inhimillisten resurssien ja kilpailukyvyn kehittäminen sekä ihmisen rooli teknologian hyödyntäjänä. Yhteistyöosapuolena on myös julkisen sektorin organisaatioita.
Käyttäjäpsykologia tutkii käyttäjän toimintaa vuorovaikutustilanteissa tuotteen, palvelun tai koneen kanssa. Käyttäjäpsykologian ihmisen toiminnasta tuottamista kuvauksista on merkittävää hyötyä esimerkiksi laite- ja ohjelmistosuunnittelussa, opetuksessa tai teollisessa tuotekehitystyössä. Laboratoriossa tehdään sekä perustutkimusta että käytettävyysanalyyseja yrityksille. Sovelluskohteita löytyy ihmisen toiminnan kaikilta osa-alueilta. Tutkimuskohteina ovat esimerkiksi tulevaisuuden autot, paperikonesuunnittelijoiden ajatteluprosessit, esteettinen kokemus, ihmisen ja tietojärjestelmien vuorovaikutus, matemaattisten päätösapuvälineiden käyttö koneteollisuudessa, taloudelliset suunnitteluvälineet sekä vanhusten apuvälineiden käyttöratkaisut. Laboratorion monipuolisiin tutkimusvälineisiin kuuluvat muun muassa silmänliikemittauslaitteisto ja henkilöautosimulaattori. Keskeistä käyttäjäpsykologiassa on käyttäjän kokonaisvaltainen ymmärtäminen. Tutkimuksessa on mukana kognitio-, tietojenkäsittely- ja kasvatustieteilijöitä, psykologeja sekä taiteen tutkijoita.
Agora Virtual Environment Center on tietokonegrafiikkaan ja tekotodellisuuteen keskittynyt laboratorio, joka tutkimuksen lisäksi tarjoaa myös kehitys- ja koulutuspalveluja. Painopistealueita ovat tekotodellisuussovellukset, interaktiot virtuaalisessa ympäristössä ja tekotodellisuussovellusten ohjelmistoarkkitehtuurit. Tutkimusaiheiden valinnoissa laboratorio keskittyy aiheisiin, joilla on teknistä, taloudellista ja tieteellistä merkitystä. Aiheet myös edistävät osaltaan tekotodellisuusvisualisoinnin hyödyntämistä tutkimuksessa ja teollisuudessa. Tekotodellisuusvisualisoinnin avulla voidaan helpommin ymmärtää kompleksisia rakenteita ja ilmiöitä. Virtuaalinen prototyyppi mahdollistaa myös teollisten tuotekehityssyklien nopeuttamisen. Tuotteesta voidaan rakentaa simuloitu malli, jota testataan virtuaalisessa ympäristössä. Tekotodellisuussimulaatioiden avulla voidaan myös parantaa huomattavasti kehitettävien tuotteiden laatua ja toimivuutta.
Kansainväliseen yhteistyöhön sekä alueelliseen Innoroad-yhteistyöhön suuntautunut laboratorio toimii tieliikenteen monitieteisen tutkimuksen foorumina. Vahvuusalueita ovat liikenne- ja kuljetusalan optimointi ja logistiikka sekä ajokäyttäytymisen ja inhimillisten virheiden ennakoinnin tutkimus. Ajosimulaattorin avulla tutkitaan ihmisen ajokykyä ja toimintaa erilaisissa olosuhteissa sekä koulutetaan ja arvioidaan ammattilaisia, kuten hälytysajoneuvojen kuljettajia. Lisäksi ajosimulaattori antaa mahdollisuuksia muun muassa ikääntyneiden tai nuorten kuljettajien ajokyvyn arvioimiseen sekä uusien innovaatioiden ja tuotteiden kehittämiseen.
Service science on monitieteinen tieteenala, joka pyrkii yhdistämään tietoa eri aloilta parantaakseen palvelutoimintaa, suorituskykyä ja teollisuuden ja julkisen sektorin innovaatioita. Pohjimmiltaan se edustaa teknologian sulautumista ihmisen käyttäytymisen ja ajattelun ymmärtämiseen, kuin myös liiketoiminnan prosesseja ja organisoimista. Suuri osa Service Science laboratoriossa tehdystä tutkimuksesta koskee ihmisten terveyden edistämistä ja hyvinvointia monitieteisin ja yhteistyöllisin lähestymistavoin.


title: Agora Center

text: Human Technology: An Interdisciplinary Journal on Humans in ICT Environments oli Agora Centerin kansainvälinen tieteellinen verkkolehti, joka tarkasteli ihmisen ja teknologian väliseen vuorovaikutukseen liittyviä ajankohtaisia kysymyksiä ja haasteita. Agora Centerin lakkautuksen jälkeen lehden julkaisijaksi tuli Jyväskylän yliopiston Avoimen tiedon keskus. Lehti on vapaasti käytettävissä kaikille verkossa, korostaen Open Access kustannuksen periaatteita.


title: Károly Sterk

text: Károly Sterk (19. syyskuuta 1881 − 10. joulukuuta 1946) oli unkarilainen shakinpelaaja.


title: Károly Sterk

text: Sterk pelasi Unkarin joukkueessa shakkiolympialaisissa Pariisissa 1924, Budapestissa 1926 ja Prahassa 1931.


title: Leave Scars

text: Leave Scars on yhdysvaltalaisen metalliyhtye Dark Angelin kolmas albumi vuodelta 1989.


title: Leave Scars

text: Kaikki kappaleet säveltänyt Jim Durkin & Gene Hoglan, ellei toisin mainita.


title: Eldece Clarke-Lewis

text: Eldece Clarke-Lewis (o.s. Clarke, s. 13. helmikuuta 1965) on entinen bahamalainen yleisurheilija ja olympiavoittaja, joka kilpaili pikajuoksussa.


title: Eldece Clarke-Lewis

text: Clarke-Lewis kilpaili olympialaisissa 100 metrin juoksussa Los Angelesissa 1984 ja Atlantassa 1996. Molemmilla kerroilla hän karsiutui jatkosta toisissa alkuerissä. Bahaman 4×100 metrin viestijoukkueessa hän sijoittui Los Angelesissa kuudenneksi. Atlantassa hän oli mukana hopeaa voittaneessa joukkueessa. Sydneyn olympialaisissa 2000 hän juoksi joukkueessa alku- ja välierissä ja sai kultamitalin kun toisella kokoonpanolla juossut Bahaman joukkue voitti loppukilpailun.


title: Eldece Clarke-Lewis

text: Sisäratojen MM-kilpailuissa Clarke-Lewis karsiutui välierissä 60 metrin juoksussa Pariisissa 1997. Ulkoratojen MM-kilpailuissa hän kilpaili 100 metrin juoksussa Göteborgissa 1995, jossa karsiutui jatkosta toisissa alkuerissä ja Ateenassa 1997, jossa karsiutui välierissä. 4x100 metrin viestissä hän sijoittui Göteborgissa 1995 neljänneksi ja Ateenassa 1997 kuudenneksi. Sevillan MM-kisoissa 1999 Bahama voitti pikaviestin ja myös Clarke-Lewis sai kultamitalin juostuaan joukkueessa alkuerissä.


title: Time Does Not Heal

text: Time Does Not Heal on yhdysvaltalaisen metalliyhtye Dark Angelin neljäs ja toistaiseksi viimeinen albumi vuodelta 1991. Albumi on edeltäjiään huomattavasti teknisempi ja progressiivisempi, ja sitä pidetäänkin "Darkness Descendsin" ohella yhtyeen parhaana.


title: Time Does Not Heal

text: Albumi ylsi Yhdysvaltain Billboard-albumilistalla sijalle 156.


title: Time Does Not Heal

text: Kaikki kappaleet säveltänyt Gene Hoglan & Brett Eriksen.


title: Henry F. Schaefer, III

text: Henry F. Schaefer, III (s. 8. kesäkuuta 1944) on yhdysvaltalainen kemisti ja maailman kuudenneksi viitatuin kemian tutkija. Hän on Georgian yliopiston kemian professori ja laskennallisen kemian keskuksen johtaja. Hän on myös Discovery Instituten, ISCID:in ja International Academy of Quantum Molecular Sciencen jäsen.


title: Henry F. Schaefer, III

text: Schaefer valmistui kandidaatiksi Massachusetts Institute of Technologysta kemiallinen fysiikka pääaineenaan vuonna 1966 ja tohtoriksi Stanfordin yliopistosta vuonna 1969. Hän toimi Kalifornian yliopiston Berkeleyn kampuksen kemian professorina vuosina 1969–1987. Vuodesta 1987 hän on ollut Georgian yliopiston laskennallisen kemian professori.


title: Felix Zenger

text: Felix Elmeri Zenger (s. 23. joulukuuta 1986 Turku) on suomenruotsalainen beatboxaaja ja moninkertainen freestylefootbagin suomenmestari. Zenger muodosti yhdessä Iiro Rantalan ja Marzi Nymanin kanssa Iiro Rantala New Trion.


title: Felix Zenger

text: Zenger syntyi Turussa 23. joulukuuta 1986, mutta vietti lapsuutensa Espoon Kilossa. Zengerin isä on musiikkikoulun rehtori ja hänen äitinsä englannin- ja ranskanopettaja. Hän on yksi perheensä kolmesta lapsesta. Espoossa Zenger aloitti ala-asteen Revontulen koulun kielikylpyluokalla, koska vanhemmat halusivat lasten omaksuvan ruotsin kielen. Zengerin ollessa kymmenvuotias perhe muutti Turkuun Vasaramäen kaupunginosaan. Lapsuudesta lähtien Zenger on harrastanut sekä musiikkia että urheilua.


title: Felix Zenger

text: Felix Zenger tutustui footbagharrastukseen Turussa lajin rantautuessa Suomeen. Omien sanojensa mukaan hän innostui lajista ystäviään enemmän ja alkoi harjoitella yksin.


title: Felix Zenger

text: Zenger on kilpaillut lajin suomenmestaruuskilpailuissa vuodesta 2002 ja voittanut vuosina 2003–2006 lajin SM-kultaa. Zenger on lisäksi osallistunut kolmesti lajin MM-kilpailuihin vuosina 2003–2006. MM-pronssille Zenger kipusi vuonna 2005 tuoden samalla Suomeen ensimmäisen freestylen mitalisijoituksen maailmanmestaruuskilpailuista. Vuonna 2005 Zenger sijoittui myös footbagin Euroopan mestaruuskilpailuissa pronssille. Zenger osallistui EM-kilpailuihin myös vuonna 2003.


title: Felix Zenger

text: Zenger on osallistunut myös muihin arvokisojen kilpailusarjoihin, kuten circle- eli rinki-, 3 trick combo- eli kolmen tempun yhdistelmä- ja shred-sarjoihin. Näistä sarjoista Zenger on saanut yhteensä neljä SM- ja kaksi MM-kultaa, kaksi MM-hopeaa sekä yhden SM-, yhden EM- ja yhden MM-pronssin.


title: Felix Zenger

text: Vuonna 2003 Zenger osallistui suomenmestaruuskilpailuihin myös verkkofootbagin aloittelijoiden nelinpelisarjassa sijoittuen parinsa Joona Koistisen kanssa kisassa kolmanneksi.


title: Felix Zenger

text: Zenger on soittanut pianoa vanhempiensa kannustamana lapsuudesta asti. Aluksi hänen lajinsa oli klassinen pianomusiikki, mutta Zengerin siirryttyä Turun musiikkiopistoon tulivat tilalle jazz- ja rytmimusiikki. Vuonna 2006 Zenger aloitti piano-opinnot Helsingin Pop & Jazz Konservatoriossa.


title: Felix Zenger

text: Zenger on aloittanut beatboxauksen harjoittelun noin 16-vuotiaana. Omien sanojensa mukaan Zenger ei ollut koskaan kuunnellut alan pohjoisamerikkalaisia pioneereja, vaan alkoi vain jossain vaiheessa jäljitellä erilaisten soitinten ääniä ja myöhemmin yhdistellä niitä. Ylipäätään Zenger on tutustunut hip hop -piireihin vasta beatboxingin myötä.


title: Felix Zenger

text: Yhdeksi beatboxaus-innostuksensa syyksi Zenger on arvioinut sen, että oli lapsena kiinnostunut rumpujen soitosta, muttei halunnut aloittaa toista soitinta pianon lisäksi. Omalla suulla äänien tuottaminen ei puolestaan vaatinut kalliiden välineiden hankintaa. Oman arvionsa mukaan Zenger hallitsee noin 1 000 erilaista ääntä tai niiden yhdistelmää.


title: Felix Zenger

text: Zenger on esiintynyt ja levyttänyt yhdessä monien artistien kanssa. Joukosta löytyy sekä hip hop -esiintyjiä, kuten DJ QBert, Paleface, Giant Robot ja Asa, että muiden musiikin alojen edustajia, kuten Pekka Kuusisto, Severi Pyysalo, Rajaton ja Kari Tapio. Zenger on myös ollut vakiovieras Don Johnson Big Bandin keikoilla ja esiintyy yhtyeen samannimisellä kolmannella albumilla. Vuonna 2007 Zenger valittiin Funk Awardseissa vuoden 2006 artistiksi. Samana vuonna Zengerin taidot saivat myös kansainvälistä näkyvyyttä, kun hän esiintyi osana Eurovision laulukilpailujen semifinaalin avausesitystä.


title: Felix Zenger

text: Zenger oli vakiojäsen vuonna 2008 esikoislevynsä julkaisseessa Iiro Rantala New Triossa, jonka muut jäsenet ovat Iiro Rantala ja Marzi Nyman. Yhteistyö Zengerin ja Rantalan välillä sai alkunsa, kun rap-artisti Paleface suositteli Rantalalle yhteistyötä Zengerin kanssa.


title: Felix Zenger

text: Vuonna 2010 Zenger esiintyi Pori Jazz -festivaaleilla N.E.R.D:in Pharrell Williamsin kutsuttua hänet yllättäen lavalle kesken yhtyeen esiintymisen. Williams kertoi yleisölle nähneensä Zengerin YouTube-videoita ja vaikuttuneensa tämän taidoista.


title: Felix Zenger

text: Zengerin ensimmäinen sooloalbumi, "Won’t Say a Thing", julkaistiin omakustanteena 20. huhtikuuta 2011 ja sen on tuottanut Don Johnson Big Bandin Kari Saarilahti. Albumi nousi Suomen virallisen albumilistan sijalle 21. Omia kappaleita Zenger on työstänyt vuodesta 2007 lähtien.


title: Felix Zenger

text: Keväällä 2011 Zenger esiintyi myös Summeri-ohjelmassa beatboxaamassa Oulun nuortenkahvilassa Bysiksessä.


title: Felix Zenger

text: Zenger beatboxausta on tilattu muun muassa Giorgio Armanin huulipunamainokseen. Vuonna 2015 Zenger esiintyi Indonesiassa usealla klubilla ja toimi järjestetyn beatbox-työpajan opettajana. Tuona aikana hän esiintyi myös indonesialaisen NET.-TV-kanavan aamushow'ssa yhdessä Art of Tree -yhtyeen kanssa.


title: Aadam Ismaeel Khamis

text: Aadam Ismaeel Khamis, syntymänimeltään Hosea Kiplagat Kosgei (s. 12. helmikuuta 1989 Kenia) on bahrainilainen yleisurheilija, joka kilpailee kestävyysjuoksussa. Hän on menestynyt nuoresta iästään huolimatta hyvin, ja hänen ehkä paras saavutuksensa on pronssimitali Aasian kisoissa 2006 kymmenen kilometrin juoksusta. Koska Khamis on näin nuorena vaihtanut kansalaisuuttaan, hänen iästään on kiistelty.


title: Port Loko

text: Port Loko on kaupunki Sierra Leonessa. Se sijaitsee Pohjoisessa maakunnassa ja on Port Lokon piirikunnan pääkaupunki. Port Lokossa on nykyään arviolta 87 384 asukasta ja se on Pohjoisen maakunnan kolmanneksi suurin kaupunki Makenin ja Magburakan jälkeen. Port Loko sijaitsee Sierra Leone -jokeen laskevan Port Loko Creek -joen varrella noin 125 kilometrin päässä valtion pääkaupungista Freetownista.


title: Port Loko

text: Kaupungissa sijaitsee Port Loko Teacher's College ja siellä puhutaan laajalti krion kieltä, joka on Sierra Leonen lingua franca.


title: Landsberg

text: Landsberg voi tarkoittaa seuraavia:


title: Israel Regardie

text: Israel Regardie (oik. Francis Israel Regudy, 17. marraskuuta 1907 – 10. maaliskuuta 1985) oli yksi 1900-luvun huomattavimpia okkultisteja ja okkulttisen kirjallisuuden uudistaja.


title: Israel Regardie

text: Israel Regardie syntyi Lontoossa köyhään juutalaisperheeseen. Neljätoistavuotiaana Regardie muutti Yhdysvaltoihin, jossa hän opiskeli taidetta Washingtonissa ja Philadelphiassa. Hepreankielisen opettajan avulla hän saavutti lingvististä tietoa, joka osoittautui korvaamattomaksi hänen myöhemmissä Kabbalan opinnoissaan. Koska hän pääsi helposti käsiksi kongressin kirjastoon, hän luki paljon ja kiinnostui teosofiasta, hindufilosofiasta ja joogasta, sekä liittyi ruusuristiläisiin. Luettuaan ensimmäisen osan Aleister Crowleyn kirjasta "Magick, Liber ABA, Book 4" hän palasi 21-vuotiaana takaisin Englantiin, jossa hän pääsi Crowleyn sihteeriksi. Heidän kumppanuutensa päättyi neljä vuotta myöhemmin, vuonna 1932.


title: Israel Regardie

text: Kaksi vuotta myöhemmin hän liittyi Stella Matutinaan, Hermetic Order of the Golden Dawnista muotoutuneeseen järjestöön. Kun ryhmä hajosi, Regardie kokosi sen asiakirjat ja koosti niistä kirjan "The Golden Dawn", jonka ansiosta hän sai niskoilleen muiden entisten jäsenten vihan ja maineen valanrikkojana. Kirja kuitenkin muutti järjestön työn kokonaan uudeksi länsimaisen okkulttisen tradition lajiksi. Useat okkulttiset järjestöt jotka väittävät polveutuvansa alkuperäisestä Golden Dawnista, ovat jatkumisestaan velkaa Regardien työlle.


title: Israel Regardie

text: Vuonna 1937, 30-vuotiaana Regardie palasi Yhdysvaltoihin, ja ilmoittautui New Yorkin Chiropractic Collegeen. Täydennyksenä hän opiskeli psykoanalyysiä ja psykoterapiaa. Hän avasi kiropraktisen vastaanoton ja opetti freudilaista, reichilaista ja jungilaista psykiatriaa, kunnes siirtyi eläkkeelle vuonna 1981. Tämän jälkeen hän muutti Sedonaan, Arizonaan.


title: Israel Regardie

text: Regardie kuoli sydänkohtaukseen läheisten ystäviensä läsnä ollessa sedonalaisessa ravintolassa 10. maaliskuuta 1985, 77-vuotiaana.


title: Israel Regardie

text: Israel Regardien teoksia ei ole suomennettu.


title: Theresia Kiesl

text: Theresia Kiesl (s. 26. lokakuuta 1963 Sarleinsbach) on entinen itävaltalainen keskimatkojen juoksija.


title: Theresia Kiesl

text: Kiesl karsiutui 1 500 metrillä jatkosta Toronton sisäratojen MM-kilpailuissa 1993 ajalla 4.16,02. Samana vuonna hän sijoittui kuudenneksi Stuttgartin MM-kisoissa juostuaan ajan 4.08,04.


title: Theresia Kiesl

text: Göteborgin MM-kisoissa 1995 hän karsiutui vielä välierissä, mutta seuraavana vuonna hän voitti olympiapronssia Atlantasta juostuaan 4.03,02. Vuonna 1997 hän karsiutui Ateenan MM-kisoissa ajalla 4.07,89. Hän saavutti vuonna 1998 sisäratojen EM-kisoista Valenciassa kultaa ajalla 4.13,62.


title: Shakki960

text: Shakki960 tai FischerRandom-shakki on shakkivariantti, jonka kehitti entinen shakin maailmanmestari Bobby Fischer. Hän muokkasi Shuffle Chess -lajin linnoittumissääntöjä siten, että linnoitus on mahdollista kaikista avausasemista. Laji julkistettiin alun perin 19. kesäkuuta 1996 Buenos Airesissa Argentiinassa. Fischerin tarkoitus oli luoda shakkivariantti, jossa luovuus ja lahjakkuus olisi tärkeämpää kuin shakkiavausten ulkoa opettelu ja analysointi.


title: Shakki960

text: Siinä on muuten normaalit säännöt, mutta upseerien paikat aloituksessa arvotaan. Molempien pelaajien upseerin ovat vastakkain. Kuninkaan pitää jäädä kuitenkin tornien väliin, jotta linnoittautuminen on mahdollista, ja lähettien on oltava erivärisillä ruuduilla.


title: John Steel (sarjakuva)

text: John Steel on sarjakuvavakooja ja -agentti, joka esiintyi ensimmäistä kertaa "Super Detective Libraryn" numerossa 157 (1959). Suomessa lehti ilmestyi Korkeajännityssarjana 6/1960, nimellä "John Steel salamasodassa".


title: John Steel (sarjakuva)

text: John Steel oli alun perin lontoolainen poliisikersantti, joka Toisen maailmansodan sytyttyä olisi halunnut liittyä armeijaan, mutta jonka esimies ei kumminkaan halunnut päästää tätä rintamalle. Steel sotkeentui sattumalta vakoojien ja vastavakoojien ampumavälikohtaukseen ja M.I.5 värväsi hänet agentikseen. Toisesta lehdestä eteenpäin Steelin sotilasarvo on ollut kapteeni.


title: John Steel (sarjakuva)

text: Kolme ensimmäistä ovat Bill Laceyn piirtämiä ja hänellä on luultavasti ollut suuri rooli Steelin hahmon luomisessa. Ron Turner on kuvittanut ainakin kaksi lehteä. Laceyn Steelillä on paljon yhtäläisyyksiä Mustanaamion kanssa.


title: John Steel (sarjakuva)

text: Vuonna 1960 super Detective Library lakkautettiin ja John Steel siirtyi kauemmin ilmestyneelle "Thriller Picture Librarylle". Kolmen sarjan jälkeen, vuonna 1961, ilmestyi "John Steel Case-book"-tarina "John Steel ja sotarikolliset" (Suomessa KJ 2/1962), jossa Steel jahtaa Etelä-Amerikkaan pyrkiviä sotarikollisia. Steelin poliisiura jatkui sodanjälkeen Louis Bermajon piirtämässä tarinassa "Vaaran sävel", jossa Steel hankkii itselleen huoneiston lontoolaisen jazzkapakan yläkerrasta toimistokseen. Steel tutustuu saksofonisti Riff Morganiin, josta tulee Johnin aisapari myöhemmissä lehdissä.


title: Oscar-gaala 1929

text: Oscar-gaala 1929 oli 1. kertaa järjestetty palkintogaala, joka pidettiin 16. toukokuuta 1929 yksityisillä illallisilla Roosevelt Hotelissa, Hollywoodissa. Palkinnot jaettiin elokuville, jotka oli julkaistu 1. elokuuta 1927 ja 1. elokuuta 1928 aikana. Gaala kesti noin 15 minuuttia, ja voittajat oli julkaistu jo kolme kuukautta etukäteen ennen seremoniaa. Gaalan juontajina toimivat Douglas Fairbanks ja William C. de Mille.


title: Oscar-gaala 1929

text: Toisin kuin myöhemmissä seremonioissa, näyttelijä tai ohjaaja saattoi saada palkinnon useammasta työstään vuoden aikana. Esimerkiksi näyttelijä Emil Jannings voitti Parhaan miesnäyttelijän Oscar-palkinnon elokuvista "Kiusaus" ja "Viimeinen määräys".


title: Tohtorit

text: Tohtorit () on BBC Onella esitettävä saippuasarja, jonka tapahtumat sijoittuvat Riverside-terveysaseman ympärille. Birminghamissa kuvattavan sarjan esittäminen alkoi Britanniassa vuonna 2000, ja sitä tehdään edelleen. Sarjan 3 000. jakso esitettiin syyskuussa 2015, ja nykyään jaksoja tuotetaan 220 vuodessa.


title: Tohtorit

text: Suomessa sarjaa on esittänyt Yle TV1 syksystä 2007 alkaen.


title: Tohtorit

text: Sarjan juoni keskittyy vastaanottovirkailijan, terveydenhoitajan, hallintojohtajan sekä lääkäreiden arjen ympärille.


title: Tohtorit

text: Lääkäriaseman päivittäisten tapahtumien lisäksi sarjaan kuuluu sen päähenkilöiden pitkäkestoinen juoni. Lääkäriaseman potilaiden elämää ei seurata muutamaa poikkeusta lukuun ottamatta kuin yhden jakson verran.


title: Bysantin–sassanidien sota (527–532)

text: Bysantin–sassanidien sota, joka käytiin vuosina 527–532, oli yksi monista Bysantin valtakunnan eli Itä-Rooman ja sassanidien Persian välisistä sodista. Sota alkoi, kun persialaiset hyökkäsivät valtakuntien välissä sijainneeseen Iberian kuningaskuntaan. Sota laajeni pian Mesopotamiaan, jossa käytiin sodan kaksi suurinta taistelua. Roomalaisia johti Mesopotamiassa nuori sotapäällikkö Belisarius, jonka maine kasvoi, kun hän voitti vahvemman persialaisarmeijan Daran taistelussa vuonna 530. Belisarius kärsi kuitenkin tappion persialaisia vastaan Callinicumin taistelussa seuraavana vuonna. Persian kuninkaan Kavadh I:n kuoleman jälkeen alkoivat rauhanneuvottelut, joiden tuloksena valtakuntien välille solmittiin "ikuinen rauha". Rauha kesti kuitenkin vain vuoteen 540 asti, jolloin uusi sota syttyi.


title: Bysantin–sassanidien sota (527–532)

text: Vuonna 224 sassanidit syrjäyttivät viimeisen Persiaa hallinneen parthialaiskuninkaan. Sassanidit olivat Rooman ainoa vihollinen, joka oli yhtä kehittynyt. Keisari Anastasioksen hallituskauden aikana käydyn sodan (502–505) jälkeen valtakunnat solmivat rauhansopimuksen, jonka mukaan roomalaiset maksoivat vuosittain 500 paunaa kultaa persialaisille. Anastasios antoi sodan jälkeen rakennuttaa uuden linnoituksen Daran kylään, joka sijaitsi strategisesti tärkeällä paikalla noin 30 km Nisibisistä. Aikaisemmin Nisibis oli toiminut roomalaisten tukikohtana, mutta se oli menetetty persialaisille, joten Daran oli tarkoitus korvata se. Daran linnoitus rikkoi periaatteessa vuoden 442 rauhansopimusta, joka kielsi roomalaisia ja persialaisia rakentamasta linnoituksia rajaseudulle, mutta persialaiset sotivat samaan aikaan hefthaliitteja eli valkoisia hunneja vastaan eivätkä pystyneet puuttumaan roomalaisten toimiin. Vuoteen 513 mennessä Persian kuningas Kavadh I oli saanut hunnien ryöstöretket kuriin. Vuonna 528 Kavadhin asema Persian kuninkaana oli vakaa, koska hän oli saanut myös kukistettua mazdakiittien lahkon, joka uhkasi hänen valtaansa.


title: Bysantin–sassanidien sota (527–532)

text: Persialaisten ja roomalaisten välit heikkenivät keisari Justinus I:n viimeisten vuosien aikana. Persian ja Rooman rajalla sijaitsi useita pienempiä kristittyjä kuningaskuntia. Eräs näistä oli Lazica, jonka uusi kuningas Tzath antoi kastaa itsensä Konstantinopolissa ja otti vaimon, jonka keisari Justinus oli hänelle valinnut. Kavadh sai tämän jälkeen Zilgibin, joka oli erään roomalaisten kanssa liitossa olevan hunniheimon päällikkö, hyökkäämään roomalaisten kimppuun. Justinus sai kuitenkin tilanteen rauhoitettua lähettämällä Kavadhille kirjeen, jossa hän kertoi Zilgibin luvanneen luopua persialaisista. Kavadh antoi tämän jälkeen teloittaa Zilgibin. Kavadh kääntyi tämän jälkeen Justinuksen puoleen henkilökohtaisen ongelman vuoksi. Kavadh nimittäin halusi, että hänen seuraajakseen tulisi hänen poikansa Khusro, joka ei kuitenkaan ollut hänen vanhin poikansa. Siksi Kavadh ehdotti, että Justinus adoptoisi Khusron, jolloin roomalaiset tukisivat Khusroa Kavadhin kuoleman jälkeen. Justinus ja hänen kanssahallitsijansa Justinianus pitivät kummatkin ehdotusta hyvänä. Kvestori Proclus vastusti kuitenkin ajatusta ja väitti, että roomalaisen lain mukaan Khusro voisi näin vaatia keisarinvaltaa itselleen. Lopulta Kavadhille ehdotettiin, että Justinus adoptoisi Khusron germaanisen tradition mukaan, kuten Justinus oli jo aikaisemmin adoptoinut ostrogootti Teoderikin vävyn. Kavadh piti kuitenkin tätä ehdotusta loukkaavana.


title: Bysantin–sassanidien sota (527–532)

text: Rooman ja Persian jo entisestään rasittuneet välit kiristyivät, kun Iberian kuningas Gourgenes siirtyi Rooman puolelle. Historioitsija Prokopioksen mukaan iberialaiset vastustivat Kavadhin yrityksiä käännyttää heidät zarathustralaisuuteen. Justinus I lupasi puolustaa iberialaisia ja lähetti erään Probuksen rekrytoimaan hunneja Kaukasiasta puolustamaan Iberiaa. Hän ei kuitenkaan saanut kerättyä tarpeeksi joukkoja. Vuonna 526/527 Justinus lähetti joukkoja Lazicaan, samalla kun Kavadh lähetti oman armeijansa Iberiaan. Gourgenes ja Iberian ylimystö pakenivat Konstantinopoliin. Justinus lähetti tämän jälkeen lisää joukkoja Lazicaan, joka oli Rooman liittolainen. Iberiaa pidettiin jo menetettynä, ja roomalaiset joutuivat luovuttamaan kaksi linnoitusta persialaisille. Linnoitukset osoittautuivat tärkeiksi, kun valtakunnat neuvottelivat rauhansopimuksesta vuonna 532. Tilanne ei muuttunut merkittävästi Iberian ja Lazican alueella sodan loppuun mennessä.


title: Bysantin–sassanidien sota (527–532)

text: Armenia oli jaettu Rooman ja Persian valtakuntien välillä vuonna 387 solmitun sopimuksen mukaan. Rooman osuus, noin viidesosa koko Armeniasta, koostui kahdesta liittolaisvaltiosta. Roomalaiset laajensivat 520-luvulla valtaansa Armenian pohjoispuolella sotapäällikkö Sittaan johdolla, ja he saivat näin valtaansa alueen, joka sijaitsi Armenian ja Lazican välissä. Vuonna 526 tai 527 keisari Justinianuksen entiset henkivartijat Sittas ja Belisarius tekivät onnistuneen sotaretken persialaisten hallitsemaan Armeniaan eli Persarmeniaan. Retken tarkoitus oli ehkä auttaa Iberian tilannetta. Sittas ja Belisarius tekivät myös toisen retken Persarmeniaan, mutta kärsivät tappion persialaisia vastaan. Justinianus päätti ehkä Sittaan ja Belisariuksen neuvosta organisoida Rooman Armenian uudelleen vuonna 528. Hän erotti Armenian ja Transkaukasian joukot muista itäisten alueiden joukoista, jotka olivat "magister militum per Orientemin" alaisia. Näiden joukkojen komentajaksi tuli "magister militum per Armeniam", ja viran ensimmäiseksi haltijaksi tuli Sittas. Armeniassa Sittas kukisti muun muassa tzanit, jotka hän pakotti kääntymään kristinuskoon ja palvelemaan Rooman armeijassa.


title: Bysantin–sassanidien sota (527–532)

text: Vuosina 528 ja 529 useat maanjäristykset ravistelivat Rooman Lähi-itää. Useat kaupungit vaurioituvat pahasti, ja jälleenrakennus maksoi valtiolle paljon. Kavadh alkoi vaatia rahoja, joita roomalaiset olivat aikaisemman rauhansopimuksen mukaan joutuneet maksamaan persialaisille. Kun rahoja ei kuulunut, Kavadh lähetti vasallinsa ryöstämään roomalaisten alueita. Roomalaiset tekivät myös omia retkiä Persian alueelle. Lopulta kummatkin osapuolet olivat valmiita neuvotteluun. Kavadh olisi varmasti halunnut saada aikaan rauhansopimuksen, mutta roomalaiset eivät olleet valmiita maksamaan aikaisemmin sovittuja rahoja, joten sopimusta ei saatu aikaiseksi. Vuoden 527 kesällä roomalaiset tekivät hyökkäyksen Mesopotamian "dux" Libelariuksen johdolla Nisibisiä ja Thebetha-nimistä linnoitusta vastaan. Roomalaisten tappiot olivat suuret, ja Justinianus, josta Justinuksen kuoleman jälkeen oli tullut yksinhallitsija, nimitti Belisariuksen Libelariuksen seuraajaksi.


title: Bysantin–sassanidien sota (527–532)

text: Justinianus määräsi myös Palmyran kaupungin jälleenrakennettavaksi. Lisäksi kaupunkiin sijoitettiin roomalainen varuskunta. Vuosien 527 ja 528 vaihteessa persialaisten vasallina olleen arabiheimon kuningas Mundhir tappoi Palestina I:n fylarkki Harithin. Justinianus lähetti tämän jälkeen Phoenicen, Arabian ja Mesopotamian duxeille käskyn, että heidän tuli kostaa Harithin kuolema. Roomalaiset eivät saaneet kiinni arabeja mutta tuhosivat useita persialaisia linnoituksia ja saivat paljon saalista. Tämä tapahtui vuoden 528 huhtikuussa. Mundhir teki tämän jälkeen useita sotaretkiä Rooman alueelle vuoden 529 alussa. Justinianus vahvisti alueen puolustusta lähettämällä sinne Lykaonialaista jalkaväkeä.


title: Bysantin–sassanidien sota (527–532)

text: Justinianus antoi varustaa Persian vastaista rajaa, ja Daran lisäksi Martyropolikseen rakennettiin linnoituksia. Lisäksi keisari siirsi joukkoja Balkanilta Persian vastaiselle rajalle. Roomalaiset yrittivät myös rakentaa linnoitusta Thannuriksen (tai Tanurin) luona vuonna 528. Thannurista, joka sijaitsi Daran ja Nisibiksen eteläpuolella, oli puolustettu huonosti. Belisarius ja joukko muita komentajia saivat tehtäväkseen suojella roomalaisia työläisiä, jotka rakensivat linnoitusta. Roomalaiset kärsivät tappion ja joutuivat perääntymään. Belisarius pakeni ratsuväen kanssa Daraan, mutta suurin osa jalkaväestä joutui vangiksi tai kaatui. Prokopios on sekoittanut Thannuriksen taistelun roomalaisten myöhemmin kärsimään tappioon Mindouoksen luona. Thannuriksen jälkeen Justinianus määräsi Belisariuksen rakennuttamaan linnoituksia Mindouokseen ja Bidhwiniin, jotka sijaitsivat Nisbisin pohjoispuolella.


title: Bysantin–sassanidien sota (527–532)

text: Vuoteen 529 mennessä sodassa oli tapahtunut etupäässä pienempiä kahakoita ja linnoitustöitä. Vuosien 528–529 talvi oli ankara, ja sen aikana maanjäristys iski Laodikeiaan ja Antiokiaan. Talven aikana arabipäällikkö Mundhir teki myös ryöstöretken roomalaisten alueelle.


title: Bysantin–sassanidien sota (527–532)

text: Justinianus oli tässä vaiheessa valmis neuvottelemaan persialaisten kanssa. Justinianus lähetti "magister officiorum" Hermogeneen neuvottelemaan Kavadhin kanssa, ja Hermogenes saapui Antiokiaan 12. toukokuuta 529. Kavadhin luokse hän pääsi heinäkuussa ja luovutti tälle Justinianuksen lähettämiä lahjoja. Hermogenes välitti Kavadhin rauhanehdot Justinianukselle vuoden 529 lopulla. Kavadh uhkasi sodalla, jos Justinianus ei maksaisi suuria lunnaita. Justinianus lähetti Hermogeneen erään Rufinuksen kanssa uudelleen Kavadhin luokse neuvottelemaan, mutta hänen päästessään Daraan Kavadh oli jo koonnut armeijansa. Roomalaisilla oli oma armeijansa Darassa. Armeijaa johti Belisarius, joka oli saanut ylennyksen "magister militum per Orientemiksi".


title: Bysantin–sassanidien sota (527–532)

text: Kavadh hyökkäsi Daraa vastaan kesäkuussa 530. Hyökkäys yllätti Hermogeneen, joka oli odottanut neuvottelujen jatkuvan. Hermogenes sai määräyksen jäädä Belisariuksen luokse järjestämään Daran puolustusta. Hermogenes jakoi armeijan komennon valmistelujen ja taistelun aikana. Kun Kavadhin armeija oli päässyt Ammodiukseen (7,7 km Darasta), Belisarius alkoi valmistaa joukkojaan taisteluun Daran luona. Hän päätti taistella kaupungin ulkopuolella, mikä viittaa siihen, että kaupungin linnoitustyöt olivat vielä kesken. Hän epäili joukkojensa laatua ja kaivatutti ojia armeijan eteen. Belisarius sijoitti joukkonsa huolella. Tärkein rooli oli 600 hunnilla, jotka sijoitettiin armeijan keskustan kummallekin puolelle heti ojien ja jalkaväen eteen. Persialaiset jakoivat armeijansa kolmeen osaan. Prokopios kertoo, että ensimmäisenä päivänä käytiin pari kaksintaistelua, jotka roomalaiset voittivat. Seuraavana päivänä persialaiset saivat lisäjoukkoja. Yhteensä heillä oli noin 50 000 sotilasta, kun roomalaisilla oli vain puolet tästä määrästä. Tästä huolimatta persialaiset eivät ryhtyneet taisteluun. Belisarius ja Hermogenes yrittivät saada aikaan neuvotteluja persialaisten kanssa, mutta näiden päällikkö Mithran ei suostunut, joten joukot valmistautuivat taisteluun seuraavana päivänä. Pharas, herulien komentaja, ehdotti Belisariukselle, että hänen joukkonsa sijoitettaisiin erään kukkulan taakse, mistä ne saattaisivat hyökätä persialaisten selustaan. Belisarius suostui suunnitelmaan. Daran taistelu päättyi roomalaisten voittoon.


title: Bysantin–sassanidien sota (527–532)

text: Kavadh ei hyökännyt roomalaisten kimppuun vain Mesopotamiassa. Persialaiset olivat jo vallanneet Iberian ja hyökänneet Lazicaan, ja seuraavaksi kohteeksi otettiin Roomalainen Armenia. Persialaisten ja heidän liittolaistensa armeijaa johti Mihr-Mihroe (Mermeroes), ja vastassa oli "magister militum praesentalikseksi" ylennetty Sittas ja hänen seuraajansa "magister militum per Armeniamina" Dorotheos. Roomalaiset saivat tietää persialaisten aikeista hyökätä Armeniaan. Sittas ja Dorotheus tekivät yllätyshyökkäyksen persialaisten leiriä vastaan, kun nämä olivat vasta kokoamassa armeijaansa Theodosiopoliksen luona. Roomalaiset ryöstivät persialaisten leirin ennen kuin palasivat kotiin. Myöhemmin roomalaiset kohtasivat persialaisten armeijan Satalan luona. Satala oli roomalaisten tärkeä tukikohta. Roomalaiset saavuttivat voiton vahvemmasta vastustajastaan sotajuonen ansiosta. Voiton jälkeen kaksi persarmenialaista päällikköä siirtyi roomalaisten puolelle, ja roomalaiset saivat heidän avullaan haltuunsa Bolumin ja Pharangiumin tärkeät linnoitukset, joista viimeksi mainittu sijaitsi tärkeällä kultaa tuottavalla alueella.


title: Bysantin–sassanidien sota (527–532)

text: Luultavasti Satalan taistelun jälkeen Hermogenes ja Rufinus saapuivat Kavadhin hoviin. Kavadh halusi, että roomalaiset joko avustaisivat persialaisia rahallisesti, jotta he voisivat puolustaa niin sanottuja Kaspian portteja, tai tuhoaisivat Daran linnoituksen. Neuvottelijat palasivat Konstantinopoliin talvella 530. Justinianus luuli, että rauhansopimus oli lähellä ja kertamaksu riittäisi tyydyttämään Kavadhin. Justinianus lähetti Kavadhille kirjeen, mutta Rufinuksen päästyä rintamalle tuli selväksi, ettei Kavadh enää halunnut rauhaa. On mahdollista, että Kavadh muutti mieltään Armenian tappion takia. Toinen syy voi olla, että samarialaiset suunnittelivat kapinaa ja olivat pyytäneet Kavadhia apuun.


title: Bysantin–sassanidien sota (527–532)

text: Seuraavaksi Kavadh hyökkäsi 15 000 ratsumiestä käsittäneen armeijan voimin. Armeijaan kuuluivat myös Mundhirin komentamat 5 000 lakhmidia. Armeija, jossa oli vain ratsumiehiä, pääsi aina Eufratille asti ilman vastarintaa. Belisarius sai kuulla hyökkäyksestä vasta silloin, kun persialaiset olivat päässeet Callinicumin luokse. Hän otti mukaansa 3 000 miestä ja Harithin 5 000 ghassanidia. Loput joukoista jätettiin puolustamaan Daraa. Persialaiset olivat tuolloin päässeet alueelle, jossa Eufrat virtaa etelästä pohjoiseen. Joukot ryöstivät aluetta, mutta Belisarius esti heidän etenemisensä syvemmälle roomalaisten alueelle. Pian Hermogenes saapui paikalle roomalaisten lisäjoukkojen kanssa. Belisarius olisi antanut persialaisten vetäytyä ilman vastarintaa, mutta hänen alaisensa halusivat hyökätä vihollisen kimppuun. Roomalaisten armeija seurasi persialaisia aina Callinicumin luokse. Täällä Belisarius saatiin suostuteltua hyökkäämään vihollisen kimppuun, ennen kuin se pääsisi pakenemaan.


title: Bysantin–sassanidien sota (527–532)

text: Callinicumin taistelu käytiin 19. huhtikuuta 531, ja persialaiset saivat siinä merkittävän voiton. Prokopioksen ja Malalaksen versiot taistelun kulusta eroavat toisistaan suuresti. Prokopios syyttää roomalaisten vastoinkäymisistä ghassanidien päällikköä al-Harithia, mutta luultavasti hän yrittää vain suojella ihailemaansa Belisariusta. Prokopioksen mukaan Belisarius taisteli jalan aina pimeän tuloon asti, minkä jälkeen hän pakeni Eufratin yli. Malalas puolestaan kertoo, että Belisarius ylitti joen jo taistelun alkuvaiheessa. Taistelun seurauksena Belisarius erotettiin magister militumin tehtävistä toukokuussa tai kesäkuussa vuonna 531.


title: Bysantin–sassanidien sota (527–532)

text: Belisariusta syytettiin Thannuriksen ja Callinicumin tappioista, ja eräs Constantiolus nimitettiin tutkimaan näitä syytöksiä. Belisarius itse piti tappion syynä joukkojensa innokkuutta ja kurittomuutta. Prokopios väittää, että Belisarius kutsuttiin takaisin Konstantinopoliin todellisuudessa siksi, että Justinianus halusi hänen johtavan tulevaa hyökkäystä Afrikkaan (vandaalisota). Prokopios ei myöskään mainitse Constantioluksen tekemää tutkimusta. Palattuaan Konstantinopoliin Belisarius oli kuitenkin lojaali Justinianukselle ja kukisti Munduksen kanssa niin sanotun Nika-kapinan vuoden 532 alussa.


title: Bysantin–sassanidien sota (527–532)

text: Hermogenes saapui Kavadhin luokse heti Callinicumin jälkeen, mutta neuvotteluista ei tullut mitään. Persialaiset käyttivät voittoa hyväkseen ja valtasivat muun muassa linnoituksen Osroenessa. Justinianus yritti vahvistaa asemiaan ja nimitti Sittaan koko idän puolustuksen päälliköksi. Justinianus käytti myös Mundhiriä välimiehenä neuvotteluissa Kavadhin kanssa.


title: Bysantin–sassanidien sota (527–532)

text: Persialaiset olivat aktiivisia myös Armeniassa. Kesällä 531 pieni armeija ylitti Tigriksen, mutta paikallinen roomalainen komentaja, "dux" Bessas, kukisti sen. Sen jälkeen roomalaiset tekivät ryöstöretken persialaisten alueelle. Malalaksen mukaan persialaisia oli 6 000, joista 2 000 menehtyi. Kavadh lähetti sen jälkeen armeijan valtaamaan Martyropoliksen, joka sijaitsi aivan rajan tuntumassa. Persialaiset piirittivät Martyropolista, mutta joutuivat luopumaan, kun Sittas ja Hermogenes saapuivat armeijoineen paikalle. Persialaiset päästivät roomalaiset kaupunkiin, mutta Sittas ja Hermogoenes eivät olleet varmoja, pystyisivätkö puolustamaan sitä. He yrittivät neuvotella persialaisten kanssa aselevosta, jotta Rooman lähettiläät pääsisivät Kavadhin luokse neuvottelemaan rauhasta. Persialaiset luopuivat piirityksestä marraskuussa tai joulukuussa 531, sillä Kavadhin oli kuollut syyskuussa 531.


title: Bysantin–sassanidien sota (527–532)

text: Kavadhin kuoleman jälkeen Persian kuninkaaksi nousi Khosrau I. Hän kutsui Rooman lähettiläät luokseen, mutta Justinianus ei suostunut. Sen sijaan hän ilmoitti Khosraulle kirjeessä, ettei hyväksynyt tätä Persian kuninkaaksi. Justinianus tiesi Khosraun aseman olevan heikko ja toivoi pystyvänsä heikentämään sitä entisestään. Khosrau sai kuitenkin kukistettua veljensä ja tämän kannattajat. Justinianus suostui tämän jälkeen kolmen kuukauden aselepoon.


title: Bysantin–sassanidien sota (527–532)

text: Ennen sodan loppua Rooman itäiset maakunnat saivat vielä kokea yhden sotaretken. Persialaiset olivat kutsuneet joukon hunneja hyökkäämään roomalaisten kimppuun. Hunnit saapuivat joulukuussa, liian myöhään avustaakseen Martyropoliksen piirityksessä. He ryöstelivät silti maaseutua ja tunkeutuivat aina Kilikiaan asti. Hunnien hyökkäys yllätti puolustajat täydellisesti, mutta "Magister militum per Armeniam" Dorotheus kukisti kuitenkin hunnit, ennen kuin he ehtivät palata persialaisten alueelle.


title: Bysantin–sassanidien sota (527–532)

text: Rauhanneuvottelut alkoivat toden teolla vuoden 532 keväällä. Roomalaisten neuvottelijat, muun muassa Rufinus ja Hermogenes, tapasivat Khosraun Persian alueella. Yhteisymmärrykseen päästiin melko pian. Persialaiset saisivat 110 "centenariaa" kultaa (noin 5 tonnia). Khosrau painotti, että rahat käytettäisiin Kaukasian solien puolustamiseen. Khosrau vaati myös saada pitää eräitä linnoituksia, muun muassa Lazican, ja sovittiin että roomalaiset siirtäisivät myös Mesopotamian duxin päämajan Darasta Constantiaan. Ennen rauhansopimuksen solmimista Rufinus kävi Konstantinopolissa pyytämässä Justinianuksen suostumusta. Justinianus myöntyi muihin ehtoihin, mutta ei suostunut luopumaan Lazican linnoituksista. Kesällä 531 Rufinus ja Hermogenes saivat aikaan rauhansopimuksen, jonka mukaan roomalaiset saivat pitää Lazican.


title: Bysantin–sassanidien sota (527–532)

text: Niin sanottu ikuinen rauha kesti vuoteen 540 asti, jolloin sota Rooman ja Persian välillä puhkesi jälleen.


title: Bysantin–sassanidien sota (527–532)

text: Tärkein sotaa käsittelevä lähde on Prokopioksen Persian sotaa käsittelevä teos. Prokopios oli Belisariuksen kirjuri siitä lähtien kun Belisarius lähetettiin Daraan vuonna 527. Prokopios oli Daran ja Callininumin taistelujen silminnäkijä. Muita lähteitä tälle aikakaudelle ovat muun muassa Johannes Malalas ja Zakharias Mytileneläinen.


title: Hollolan Hirvi

text: Hollolan Hirvi on Hollolan Kankaantaassa Vainion kyläryhmässä toimiva maatilaravintola ja pienpanimo kantatie 54:n alkupään lähellä. Se on saanut nimensä kunnan vaakunan mukaan, joka perustuu Hollolan keskiaikaisen kivikirkon asehuoneen ja kirkkosalin välisen oven yläosaan kuvattuun Hubertuksen legendaan.


title: Hollolan Hirvi

text: Panimon keittoastian tilavuus on 300 litraa ja oluenpaneminen suoritetaan käsityönä ilman automatiikkaa. Maltaan tuottaa pääasiassa Lahden Polttimo. Hollolan Hirvi on ainoa kivisahdin kaupallinen tuottaja. . Muita laatuja ovat luomuohramaltaista tehty vaalea PeuraPils, karamellimaltaasta ja savumaltaasta tehty suodattamaton pintahiivaolut Tumma Hirviolut ja vehnä-, ohra- ja ruismaltaista sekä mallastamattomasta kaurasta valmistettu PunaHirvi.


title: Bentsoyyliperoksidi

text: Bentsoyyliperoksidi tai dibentsoyyliperoksidi tai "bentsoyylisuperoksidi" (ATC-koodi: D10AE01) on lääkeaine, jota käytetään laajalti keskivaikeaksi luokiteltavan aknen hoitamiseen. Sitä myydään Suomessa useimmiten kauppanimellä Basiron AC.


title: Bentsoyyliperoksidi

text: Kemiallisesti dibentsoyyliperoksidi on orgaaninen peroksidi eli siinä on happi-happisidokseen kiinnittynyt kaksi bentsoyyli-ryhmää. Sen kemiallinen kaava on CHO ja rakennekaava CH-COO-OOC-CH sekä moolimassa 242.23 g/mol ja CAS-numero 94-36-0. Joskus se saatetaan lyhentää muotoon BzO. Kemialliselta luonteeltaan se on radikaali-initiaattori eli happi-happi-sidoksen vuoksi se käynnistää reaktion, jossa syntyy radikaaleja.


title: Kiviolut

text: Kiviolut on alun perin saksalainen oluttyyppi, jonka vierre pannaan tuhatta Celcius-astetta kuumemmaksi lämmitettyjen kivien avulla. Kuumennetut kivet laitetaan oluen valmistusastiaan. Kivet saavat oluen nesteestä sokerisen mallaskuorrutuksen, minkä vuoksi ne laitetaan valmistusastiaan vielä jälkikäymisen ajaksi. Oluihin tulee näin savuinen ja kuiva makean toffeen maku.


title: Kiviolut

text: Kuuluisin kiviolut on Rauchenfelser Steinbier ja muita kuuluisia kivioluita ovat Rauchenfelser Steinweizen. Suomessa kiviolutta valmistaa kivisahti-nimisenä Hollolan Hirvi.


title: Brisingr

text: Brisingr on yhdysvaltalaisen kirjailijan Christopher Paolinin kirjoittama fantasiaromaani vuodelta 2008. Teos on Paolinin luoman "Perillinen"-kirjasarjan kolmas osa, ja sitä edelsivät teokset "Eragon" ja "Esikoinen". Sarjan on neljännessä osassa Perillinen. Yhdysvalloissa "Brisingr" myi julkaisupäivänään 550 000 kappaletta, ja se nousi USA Todayn 150 top bestseller -listan kärkeen. Suomeksi "Brisingr" julkaistiin maaliskuussa 2009. Suomeksi sen käänsi Tarja Rouhiainen.


title: Brisingr

text: "Brisingr" on "Perillinen"-sarjan fantasiamaailman muinaista kieltä, ja se tarkoittaa tulta. Teoksen alaotsikko on "The Seven Promises of Eragon Shadeslayer and Saphira Bjartskular", mikä vapaasti suomennettuna tarkoittaa "Eragon Varjontappajan ja Saphira Hohtosuomun seitsemän lupausta".


title: Brisingr

text: "Brisingrin" englanninkielisen alkuteoksen kannen on kuvittanut John Jude Palencar. Hän on suunnitellut myös aiempien teosten kannet. Kannessa on kuvattuna kultainen lohikäärme Glaedr. Alun perin kannessa oli määrä olla smaragdinvihreä lohikäärme. Paolini on vihjannut, että kirjasarjan venyminen suunnitellusta kolmesta osasta neljään vaikutti myös kannen kuvaan.


title: Brisingr

text: Suomeksi "Brisingr" ilmestyi maaliskuussa 2009. Sen käänsi Tarja Rouhiainen, ja sen kustansi Tammi.


title: Brisingr

text: Kirjan alussa Eragon ja Saphira lähtevät Roranin kanssa pelastamaan tämän kihlattua Katrinaa ra'zacien kynsistä. Ra'zacien piilopaikka on salainen eikä Eragon pysty aistimaan niitä. Lopulta piilopaikka löytyy sattumalta Helgrindin kätköistä. Pitkän taistelun jälkeen Eragon, Roran ja Saphira onnistuvat tappamaan yhden ra' zacin ja lethrblakat, jonka jälkeen he hakevat Katrinan tyrmästä. Roran, Katrina ja Saphira jättävät Eragonin vastahakoisesti etsimään pakoon lähtenyttä ra'zacia ja lähtevät itse kohti vardenien leiriä. Eragon löytää jäljelle jääneen, lajinsa viimeisen, ra'zacin ja tappaa sen. Eragon löytää myös Katrinan isän, teurastaja Sloanin ja lähettää hänet kohti Ellesmeraa. Eragon juoksee takaisin vardenien pariin. Arya löytää hänet matkalla ja he tulevat yhdessä.


title: Brisingr

text: Kun Eragon palaa Roran pyytää häntä vihkimään hänet Katrinan kanssa. Samana päivänä kun häiden oli tarkoitus olla, hyökkää vardenien kimppuun Murtagh ja Thorn apunaan noin kolmesataa sotilasta, jotka eivät tunne kipua. Heidän on määrä tuoda Eragon Urû'baeniin, mutta Aryan ja kahdentoista haltiakuningatar Islanzadin lähettämän loitsijan avulla Eragon ja Saphira onnistuvat lyömään Murtaghin ja Thornin, jotka pakenevat. Samalla urgalit, kääpiöt, surdalaiset ja vardenit onnistuvat tappamaan valtakunnan soturit, mutta he kärsivät kovia tappioita taistelun aikanana. Häät kuitenkin pidetään pian, ja Roran ja Katrina astuvat avioon.


title: Brisingr

text: Tämän jälkeen Eragon lähtee Farthen Dûriin, vuoreen, jonka sisällä sijaitsee kääpiöiden pääkaupunki Tronjheim. Siellä pidetään kääpiöiden kuninkaan vaalit, jossa Eragon on mukana kuuluessaan yhteen kääpiöiden klaaniin. Tronjheimissä ollessaan joukko mustaan pukeutuneita miehiä hyökkää Eragonin kimppuun. Loppujen lopulta Eragon ja hänen henkivartiansa saavat tapettua muukalaiset, jotka osoittautuvat erään toisen klaanin, Az Sweldn rak Anhûinin palkkaamiksi sotureiksi. Lopulta pidetään itse vaalit, jonka voittaa Eragonin ystävä, Orik, joka kuuluu saamaan klaaniin kuin Eragon. Vaalien jälkeen pidetyissä Orikin kruunajaisissa Saphira korjaa magiallaan Aryan rikkoman suuren tähtisafiirin.


title: Brisingr

text: Eragon ja Saphira lähtevät kruunajaisten jälkeen Farthen Dûrista kohti Ellesmeraa, jossa Eragon takoo itselleen uuden miekan Rhunönin avustuksella. Miekkaan tarvittavan metallin Eragon saa Menoa-puun luolta, kun hän kutsuu puun henkeä Linneaa. Eragon nimeää miekan Brisingriksi. Ollessaan Ellesmérassa Eragonille selviää että hänen isänsä ei olekaan Morzan vaan Brom ja että Galbatorix saa voimansa lohikäärmeiden sydänten sydämistä eli eldunareista. Ennen lähtöään takaisin vardeneiden tykö Eragon saa Glaedrin sydänten sydämen auttamaan voittamaan Galbatorixin.


title: Brisingr

text: Eragon ja Saphira lentävät Feinsterin kaupunkia piirittävien vardeneiden luo ja auttavat näitä valloittamaan kaupungin. Taistelun lopussa kolme Galbatorixin maagia luovat varjon nimeltään Varaug luomaan tuhoa ja sekasortoa vardeneiden keskuuteen, mutta Eragon, Arya ja Saphira saavat hänet kolmisin hengiltä. Kirjan lopussa Oromis ja Glaedr, jotka osallistuvat haltioiden kanssa Gil'eadin valtaukseen, joutuvat kaksintaisteluun Murthagia ja Thornia vastaan, jonka aikana Murtagh surmaa Oromiksen Galbatorixin avulla. Thorn surmaa Glaedrin ruumiin, mutta hänen henkensä menee sydänten sydämeen.


title: Urgali

text: Urgalit ovar Christopher Paolinin Perillinen-kirjasarjan sarvekkaita hahmoja. Ensimmäisessä kirjassa ne kuvataan tyhminä, raakalaismaisina hirviöinä, joita kaikkien sopii tappaa. Esikoinen-kirjan lopputaistelussa ne kuitenkin liittyvät vardeneihin, ja Eragon joutuu toteamaan että urgalit eivät olekaan vain verenhimoisia hirviöitä.


title: Urgali

text: Kull-soturi on urgali, joka on yli kaksimetrinen. Ne pystyvät juoksemaan yhtä nopeasti kuin hevonen, ja jaksavat marssia hyvin pitkiä matkoja lepäämättä ja senkin jälkeen olla taistelukykyisiä. Nar Garzhvog on kull-soturi ja vardeneihin liittyvien urgalien johtaja.


title: Pohjahiivaolut

text: Pohjahiivaolut on olut, joka valmistetaan pohjahiivakäymisellä. Yleisesti ottaen ne ovat pehmeämpiä kuin pintahiivaoluet, jotka valmistetaan pintahiivakäymisellä.


title: Temur Ketsbaia

text: Temur Ketsbaia (, s. 18. maaliskuuta 1968) on georgialainen jalkapallovalmentaja ja entinen pelaaja.


title: Temur Ketsbaia

text: Abhasian autonomisessa sosialistisessa neuvostotasavallassa syntynyt Ketsbaia aloitti jalkapallouransa Dynamo Sukhumissa ennen siirtymistään suurseura Dynamo Tbilisiiin. Hän tuli kuuluisaksi pelatessaan Tbilisissä, josta hän siirtyi Kyprokselle Anorthosis Famagustaan vuonna 1992. Vuonna 1994 hän siirtyi AEK Ateenaan, jossa hän oli voittamassa Kreikan Cupia.


title: Temur Ketsbaia

text: Bosman-säännön ansiosta Ketsbaiasta tuli vapaa pelaaja kesällä 1997, ja hän siirtyi englantilaiseen Newcastle Unitediin. Vaikka hän saavutti joukkueen kannattajien suosion, häntä peluutettiin aika vähän, erityisesti Kenny Dalglishin aikana. Hänen kotikenttänsä vaihtui St James' Parkilta Molineux Stadiumille, kun hän siirtyi vuonna 2000 900 000 punnan siirtosummalla Wolverhamptoniin. Dundee FC:iin hän siirtyi vuonna 2001. Ketsbaia palasi kesällä 2002 Anorthosisiin, jossa hän aloitti pelaajavalmentajana. Hänet ylennettiin pelaajamanageriksi tammikuussa 2004. Ensimmäisenä kesänä uudessa toimessaan hän osti 11 uutta pelaajaa. Tämä tuotti tulosta, sillä Anorthosis voitti Kyproksen mestaruuden kaudella 2004–2005.


title: Temur Ketsbaia

text: Anorthosisin menestys jatkui, kun se Mestareiden liigan karsinnoissa eteni kolmannelle kierrokselle voitettuaan turkkilaisen Trabzonsporin. Kansallisessa sarjassa joukkue ei pärjännyt läheskään yhtä hyvin sijoittuessaan neljänneksi.


title: Temur Ketsbaia

text: 30. kesäkuuta 2007 Ketsbaia ilmoitti lopettavansa aktiiviuransa jalkapalloilijana ja jatkavansa työtään managerina Anorthosisissa.


title: Temur Ketsbaia

text: Vuonna 2008 Ketsbaia voitti toisen mestaruutensa Anorthosis Famagustassa. Anorthosis oli yksi seitsemästä eurooppalaisesta joukkueesta, jotka eivät hävinneet yhtään ottelua kaudella 2007–2008.


title: Temur Ketsbaia

text: Ketsbaia jätti Anorthosiksen huhtikuussa 2009 henkilökohtaisiin syihin vedoten.


title: Temur Ketsbaia

text: Toukokuussa 2009 Ketsbaia siirtyi Kreikan mestariseura Olympiakosin päävalmentajaksi. Hänen pestinsä seurassa jäi kuitenkin lyhyeksi. Median ja fanien kritisoima Ketsbaia sai potkut syyskuussa 2009, vain päivää ennen Mestarien liigan lohkovaiheen alkamista. Saman vuoden lokakuussa Ketsbaia teki kaksivuotisen sopimuksen Georgian maajoukkueen kanssa.


title: Temur Ketsbaia

text: Ketsbaian johdolla Georgia ei selvinnyt jalkapallon arvoturnauksiin. Hän erosi tehtävästään marraskuussa 2014, kun joukkue oli hävinnyt Puolalle EM2016-karsintojen avausottelussa 4–0. Elokuussa 2015 Ketsbaia jatkoi uraansa kyproslaisen APOELin peräsimessä. Ketsbaia sai seurasta yllätyspotkut huhtikuussa 2016, kun APOEL oli hävinnyt cupin välierässä Apollon Limassolille. APOEL johti kuitenkin Kyproksen liigaa, kun kautta oli jäljellä enää neljä kierrosta.


title: Temur Ketsbaia

text: Kesäkuussa 2016 Ketsbaia teki kaksivuotisen sopimuksen AEK Ateenan kanssa. AEK purki Ketsbaian sopimuksen jo lokakuussa 2016 seuran majaillessa liigan jaetulla toisella sijalla.


title: Marita Payne

text: Marita Payne Wiggins (s. 7. lokakuuta 1960 Barbados) on kanadalainen entinen yleisurheilija ja olympiamitalisti, joka kilpaili pikajuoksussa. Hän voitti urallaan kaksi olympiamitalia, joista kumpikin on hopeisia; Payne oli mukana Kanadan joukkueessa Los Angelesin olympialaisissa 1984 sekä 4 × 100 metrin että 4 × 400 metrin viesteissä.


title: Marita Payne

text: Paynen poika, Andrew Wiggins, on yksi Pohjois-Amerikan lupaavimmista koripalloilijoista, ja pelaa tällä hetkellä yliopistokoripalloa Kansasin yliopiston joukkueessa.


title: Australia olympialaisissa

text: Australia on yksi niistä neljästä valtiosta, joka on osallistunut kaikkiin kesäolympialaisiin vuodesta 1896 alkaen. Vuosina 1908–1912 se tosin kilpaili Australaasian joukkueena yhdessä Uuden-Seelannin kanssa. Talviolympialaisissa Australialla oli ensimmäisen kerran edustaja Garmisch-Partenkirchenissä 1936. Kaikkiaan maa on saavuttanut 482 olympiamitalia (494, jos Australaasian mitalit lasketaan mukaan). Kesäolympialaisten mitalitilastossa maa on yhdestoista. Australia on toiminut kesäolympialaisten isäntämaana kahdesti: vuonna 1956 kisat käytiin Melbournessa ja vuonna 2000 Sydneyssä.


title: Australia olympialaisissa

text: Yksittäisten olympiakisojen mitalitilastossa Australia on parhaimmillaan sijoittunut kolmanneksi Melbournessa 1956. Sydneyssä 2000 ja Ateenassa 2004 se oli mitalitilaston neljäs. Talviolympialaisissa maa saavutti ensimmäisen mitalinsa Lillehammerissa 1994 ja on siitä saakka pysynyt mitalikannassa.


title: Australia olympialaisissa

text: Australia on saanut olympiamitaleja lähes 30 urheilumuodossa. Maan selvästi menestyksekkäin laji on uinti, jota seuraavat yleisurheilu, pyöräily ja soutu. Maan ensimmäinen olympiavoittaja oli 800:n ja 1 500 metrin juoksut Ateenassa 1896 voittanut Edwin Flack. Maan menestyneimmät olympiaurheilijat ovat uimarit Ian Thorpe (5 kultaa, 3 hopeaa ja 1 pronssi), Dawn Fraser (4 kultaa ja 4 hopeaa) ja Murray Rose (4 kultaa, 1 hopea ja 1 pronssi) sekä pikajuoksija Betty Cuthbert (4 kultaa).


title: Demilich

text: Demilich oli suomalainen vuonna 1990 perustettu death metal -yhtye Kuopiosta. Demilichin alkuperäiskokoonpanoon kuului kitaristi ja vokalisti Antti Boman, kitaristi Aki Hytönen, basisti Jussi Teräsvirta sekä rumpali Mikko Virnes. Demilich oli aktiivinen vuoteen 1993 asti, jolloin yhtye lopetti toimintansa, kunnes vuonna 2006 palasi yhteen soittaakseen kiertueen Yhdysvalloissa sekä tuohon mennessä viimeisen keikkansa Kuopiossa 22. heinäkuuta 2006.


title: Demilich

text: Demilich kuitenkin keräsi rivinsä kasaan Maryland Deathfest 2015 ja Tampere Metal Meeting 2016 -tapahtumiin.


title: Demilich

text: Demilich julkaisi neljä demoa ennen ainoaa albumiaan, vuonna 1993 julkaistua "Nespitheä". Yhtye tuli tunnetuksi monimutkaisista ja kaoottisista kitarariffeistään sekä erittäin matalista vokaaleistaan. Kaikki Demilichin tuotanto on ladattavissa ilmaiseksi bändin nettisivuilta.


title: Thoralf Kyrre

text: Thoralf Kyrre (1913 – 27. marraskuuta 1960 Kööpenhamina, Tanska) oli tanskalainen diplomi-insinööri, joka oli mukana saksalaisten Sonderkommando Nord -vakoiluoperaatiossa Suomessa vuosina 1944–1945.


title: Thoralf Kyrre

text: Kyrre oli tanskalainen kansallissosialistien kannattaja, joka saapui Suomeen talvisodan vapaaehtoisena ja jäi asumaan maahan työskennellen insinöörinä Helvarin radiotehtaassa. Kyrre oli Tanskassa tuomittu 1939 vankeuteen hänen murtauduttuaan sosialidemokraattien puoluetoimistoon ja asennettuaan kuuntelulaitteita Neuvostoliiton kaupallisen edustuston tiloihin.


title: Thoralf Kyrre

text: Kyrre suoritti jatkosodan aikana erilaisia toimeksiantoja Arno Anthonin johtamalla Valpolle; hän muun muassa asensi salakuuntelulaitteet Valpon Ratakadun päämajassa oleviin pidätysselleihin ja oli mukana kehittämässä puhelimeen liitettävän kuuntelulaitteen, jolla saattoi kuunnella mitä puhelimen lähistöllä puhuttiin. Tätä laitetta Valpo käytti oppositioainesten kotien salakuunteluun.


title: Thoralf Kyrre

text: Kyrre perusti aselevon jälkeen 1944 Helsingin Pitäjänmäellä sijaitsevan työpaikkansa Helvarin radiotehtaan ullakkotiloihin salaisen radioaseman, jolla lähetettiin Suomessa toimivien saksalaisten agenttien raportteja Saksaan. Radioaseman antennit eivät herättäneet huomiota koska radiotehtaan katolla oli paljon muitakin antenneja.


title: Thoralf Kyrre

text: Kyrren avustajana toimi Saksan lähetystön entinen kanslisti Elli Poikonen, jonka yhtenä tehtävänä oli radioliikenteessä käytettävien salakoodien purku. Kyrren ja Poikosen esitteli toisilleen "maisteri Hämäläinen", joka todellisuudessa oli AKS:n puheenjohtaja Vilho Helanen. Syksyllä 1944 Kyrre asensi laitteet, joiden avulla voitiin salakuunnella Hotelli Torniin majoittuneen liittoutuneiden valvontakomission puheluita. Sonderkommando Nordin ohella myös Suomen sotilastiedustelu käytti näitä Kyrren laitteita hyväkseen. Valvontakomissio sai kuitenkin selville kuuntelun ja alkoi syöttää kuuntelijoille vääriä tietoja.


title: Thoralf Kyrre

text: Valpo pidätti Kyrren ja Poikosen Helvarin radioaseman paljastuttua 23. tammikuuta 1945. He onnistuivat pakenemaan 16. maaliskuuta 1945 myötämielisen Valpon etsivän ja entisen kaukopartiomiehen Urho Gunnar Rantalan avustuksella. Hänet värväsi tehtävään insinööri Karl Sundholm. Rantala avusti paossa, koska hän uskoi, että pidätetyt aiottiin luovuttaa Neuvostoliittoon. Kyrren tapauksen tutkijat alkoivat paon jälkeen uskoa, että taustalla oli suurempi organisaatio.


title: Thoralf Kyrre

text: Poikonen jäi myöhemmin kiinni ja tuomittiin elokuussa 1946 kahdeksi ja puoleksi vuodeksi kuritushuoneeseen, mutta Kyrre piileskeli Suomessa kymmenen kuukauden ajan ja siirtyi 25. tammikuuta 1946 hiihtäen Tornionjoen yli Ruotsiin. Kyrre oli jonkin aikaa vangittuna Ruotsissa, mutta pääsi kuitenkin jatkamaan matkaa Tanskaan. Kyrre siirtyi sittemmin Yhdysvaltain palvelukseen ja oli muun muassa Islannissa CIA:n tehtävissä. Hän lähetti 6. joulukuuta 1948 pilkallisen kirjeen Valpolle. Kirjeessä toivottiin ”laitoksenne pikaista luhistumista”. Lohjan Kalkkitehdas Oy:n johtaja, vuorineuvos Petter Forsström toimi pakomatkan rahoittajana ja oli mukana myös pakoreittien suunnittelussa.


title: Thoralf Kyrre

text: Kyrre surmattiin hämärissä oloissa marraskuussa 1960 kesähuvilallaan Gladsaxessa Kööpenhaminan lähellä. Lindforsin ja Rislakin (1978) mukaan murhan syyksi esitetty väite Kyrren homoseksuaalisuudesta oli tekaistu ja todellisen syyn peittelyä.


title: Spina bifida occulta

text: Spina bifida occulta on lievä synnynnäinen epämuodostuma, joka kuuluu spina bifida -tyypin neuraaliputken sulkeutumishäiriöihin. Se on spina bifida -tyypin vammoista lievin ja yleisin. 1980-luvun puolivälissä tehdyn tutkimuksen perusteella on arvioitu, että noin 22–23 prosentilla ihmisistä on spina bifida occulta. Toisaalta on myös havaittu, että vamma on yleinen lapsilla ja vähenee iän myötä.


title: Spina bifida occulta

text: Spina bifida occultaa ei välttämättä havaita heti syntymän jälkeen. Vamman tunnistaa ulkoisesti yleensä epänormaalista karvoituksesta tai patista, joka ilmenee vauvan selässä suunnilleen neuraaliputken vaurion kohdalla. Vamma syntyy yleensä aivan selkärangan alaosaan. Spina bidifa occultaa ei välttämättä kuitenkaan havaita ennen kuin aikuisiällä muihin selkävaivoihin liittyvien röntgentutkimusten yhteydessä.


title: Spina bifida occulta

text: Vammasta ei yleensä aiheudu henkilölle minkäänlaisia oireita, ja siksi tapausten tarkkaa määrää ei tiedetä. Noin kahdella prosentilla spina bifida occultaa sairastavista henkilöistä arvellaan olevan oireita. Oireellista spina bifida occultaa kutsutaan nimellä "occult spinal dysraphism". Oireina voi olla esimerkiksi jalkojen heikkous tai tunnottomuus ja selkäkivut.


title: Spina bifida occulta

text: Spina bifida occultaa vaikeampia neuraaliputken alaosan sulkeutumishäiriöitä ovat harvinainen meningoseele ja melko yleinen meningomyeloseele, joka on spina bifida -tyypin vammoista eniten hoitoa vaativa.


title: Charles Ahnger

text: Charles Emile Ahnger (['aŋŋer']; 13. huhtikuuta 1844 Iisalmi – 30. lokakuuta 1910 Haapajärvi) oli suomalainen kruununvouti ja kirjailija.


title: Charles Ahnger

text: Ahngerin vanhemmat olivat kihlakunnantuomari Erik Adolf Ahnger ja Ulrika Margareta von Fieandt. Hän pääsi ylioppilaaksi Kuopion Lyseosta 1865 ja hän suoritti kameraalitutkinnon sekä tuomarintutkinnon 1871. Ahnger oli hovioikeuden auskultanttina 1872 ja hän toimi nimismiehenä Muhoksella vuodesta 1872 sekä kruununvoutina Lappmarkissa vuodesta 1876 ja Haapajärvellä vuodesta 1892.


title: M/S Makhachkala-1

text: M/S Makhachkala-1 () on venäläisen JSC Maritime Investment & Developmentin omistama junalautta. Alus on rakennettu vuonna 2005 Uljanik Shipyardin telakalla Pulan kaupungissa Kroatiassa. Laivan bruttovetoisuus on 9 780 GT ja kuollut paino 5 991 tonnia. "Makhachkala-1" on rekisteröity Venäjän lipun alle ja sen kotisatama on Mahatškala. Nykyisin virolainen Baltic Scandinavian Lines liikennöi aluksella reitillä Paldiski–Kapellskär.


title: M/S Makhachkala-1

text: Makhachkala-1:n sisaraluksia ovat M/S Makhachkala-2, M/S Makhachkala-3 ja M/S Makhachkala-4.


title: M/S Makhachkala-1

text: 15. kesäkuuta 2004 aluksen köli laskettiin kroatialaisella Uljanik Shipyardin telakalla. Kesäkuussa 2005 alus luovutettiin venäläisen JSC Maritime Investment & Developmentin omistukseen, joka rekisteröi aluksen Venäjän lipun alle nimellä "Makhachkala-1". Kotisatamaksi tuli Kaspianmeren rannalla, Dagestanissa sijaitseva Mahatškala. Luovutuksen jälkeen alus aloitti liikennöinnin Kaspianmerellä.


title: M/S Makhachkala-1

text: Kesäkuussa 2008 alus aikarahdattiin eli vuokrattiin virolaisen Baltic Scandinavian Linesin Paldiskin ja Kapellskärin väliseen liikenteeseen.


title: Thomas Abratis

text: Thomas Abratis (s. 6. toukokuuta 1967) on Itä-Saksaa edustanut saksalainen entinen yhdistetyn hiihtäjä. Hänen aktiiviuransa kesti vuodesta 1987 vuoteen 1997. Abratis oli mukana Itä-Saksan pronssia voittaneessa joukkueessa Lahden MM-kisoissa 1989.


title: Lars Bergendahl

text: Lars Bergendahl (1909 – 1997) oli norjalainen maastohiihtäjä, moninkertainen MM-mitalisti.


title: Lars Bergendahl

text: Bergendahl voitti maailmanmestaruuskilpailuissa yhteensä viisi mitalia: Hän saavutti Chamonix'ssa 1937 kaksi mestaruutta: 18 kilometrillä ja viestikilpailussa. Kultaa hän voitti myös 50 kilometriltä kahta vuotta myöhemmin Zakopanessa. Lahdessa 1938 hän sai hopeaa viestistä ja pronssia 50 kilometriltä. Lisäksi hän sijoittui MM-kisoissa viidenneksi 50 kilometrillä vuonna 1937 ja 18 kilometrillä vuonna 1939.


title: Lars Bergendahl

text: Bergendahl voitti Holmenkollenin kisoissa 50 kilometrin kilpailun vuonna 1940. Toisen sijan hän sai pikamatkalla vuosina 1932, 1933 ja 1940 sekä 50 kilometrillä vuosina 1934 ja 1939.


title: Lars Bergendahl

text: Lars Bergendahl oli ammatiltaan maanviljelijä. Hänen setänsä Lauritz Bergendahl oli myös kuuluisa hiihtäjä.


title: GSM Suomi

text: GSM Suomi oli vuosina 2007–2009 toiminut suomalainen matkapuhelinoperaattori ja ICT-palveluyritys. Yritys toimi aluksi itsenäisenä, minkä jälkeen se myytiin pörssiyhtiö Evialle ja lopulta operaattoriliiketoiminta ja asiakkuudet päätyivät maakunnallisten puhelinoperaattorien omistamalle Dicamelle.


title: GSM Suomi

text: GSM Suomi perustettiin vuonna 2007. Parhaimmillaan GSM Suomi työllisti 200 henkeä ja sen toimitusjohtajana toimi Antti Seistola. Yhtiöllä oli alueellisia toimipisteitä, jotka sijaitsivat Espoossa, Turussa, Vaasassa, Hyvinkäällä, Lahdessa, Oulussa, Kajaanissa, Kuopiossa, Jyväskylässä, Joensuussa, Mikkelissä ja Tampereella. GSM Suomi tuli tunnetuksi Spiidi-liittymistään, jotka takasivat asiakkaiden sakkojen maksamisen, jos nämä kärähtivät kännykkään puhumisesta auton ratissa.


title: GSM Suomi

text: Vuonna 2008 pörssiyhtiö Evia ilmoitti ostavansa yhtiön. Maaliskuun lopussa 2009 yhtiö ilmoitti rahoitustilanteensa vaikeutuneen seurauksella, että yhtiön palkanmaksu työntekijöilleen oli viivästynyt. Kerrottiin, että yhtiön luotonsaanti oli vaikeutunut johtuen yleisestä taloustilanteesta. Aikaisemmin oli informoitu, että Evia lykkäsi vuoden 2008 tilinpäätöksensä julkistusta noin kuukaudella yrityskaupassa ilmenneiden seikkojen takia. Finanssivalvonta (Fiva) oli todennut, että säädösten mukaan hankkijaosapuoli kaupassa olikin GSM Suomi. Yrityskauppa ei ollut järin onnistunut. Operaattorin osista muodostettu Evian tytäryhtiö Spectrico jätti kesäkuun 2009 alussa konkurssihakemuksensa. Markkinointiviestintää harjoittava osa Eviasta, muun muassa vanha Viherjuuri, jäivät pystyyn. Yrityskauppauutinen pompautti hetkeksi Evian kurssin viisinkertaiseksi, sitten yhtiön arvo kutistui takaisin pohjamutiinsa. Huhtikuun 2009 jälkeen kaupankäynti osakkeella keskeytyi.


title: GSM Suomi

text: Dicame Oy osti GSM Suomen operaattoriliiketoiminnan ja siihen liittyvät asiakkuudet 10. huhtikuuta 2009. Kerrottiin, että asiakkaiden liittyminen toiminta jatkuu ennallaan. Dicame Oy:n omistajiksi tulivat Pohjanmaan Puhelin Oy, Pohjois-Hämeen Puhelin Oy, Ikaalisten-Parkanon Puhelin Osakeyhtiö ja Telekarelia Oy sekä Jari Isola ja Juha Kämppi. Kämppi oli siirtynyt GSM Suomeen syksyllä 2007 myytyään Wireless House -nimisen langattomiin ratkaisuihin erikoistuneen yhtiönsä GSM Suomelle. Isola ja Kämppi erosivat GSM Suomen palveluksesta vähän ennen taloussotkujen julkistamista helmikuussa 2009.


title: GSM Suomi

text: GSM Suomen toiminnot ostanut Dicame lopetti GSM Suomen nettisivut marraskuussa 2009. Dicame jatkoi matkapuhelinpalveluiden tarjoamista, kunnes itse meni konkurssiin 2013.


Jalkapallon Afrikan-mestaruuskilpailut 1976 olivat 10. Afrikan-mestaruuskilpailut. Kilpailut järjesti jo kolmannen kerran Etiopia. Kisat erottui edellisistä uuden peli systeemin avulla. Näissä kisoissa kahdeksan joukkue oltiin jaettu kahteen neljän joukkueen lohkoon, joiden kaksi parasta selviytyi "finaalilohkoon". Siellä joukkueet kohtasivat muut lohkojoukkueet kerran, ja parhaimman pistesaaliin omaava joukkue kruunattiin vuoden 1976 Afrikan-mestariksi. Joukkueiden pisteet nollattiin ennen finaalia.
Kilpailut voitti Marokko, jolle mestaruus oli historian ensimmäinen. Se oli myös Marokon ensimmäinen mitali. Toiseksi selviytyi Guinea, jolle hopea oli myös historian ensimmäinen mitali. Pronssi saavutti Nigeria. Myös Nigeria saavutti ensimmäisen mitalinsa näistä kisoista.


title: Jalkapallon Afrikan-mestaruuskilpailut 1976

text: ("isäntämaa")


text: 4 maalia


text: 3 maalia


text: 2 maalia


title: Baltic Scandinavian Lines

text: AS Baltic Scandinavian Lines oli virolainen varustamo, joka vuodesta 2005 lähtien liikennöi säännöllisesti ro-ro-alus M/S Via Marella Viron Paldiskin ja Ruotsin Kapellskärin välillä. Lähtöjä molemmista satamista oli yksi päivässä. Via Mare pystyi kuljettamaan 47 perävaunua ja 104 matkustajaa. Lokakuussa 2008 varustamo aloitti säännöllisen liikenteen Suomen Kaskisten ja Ruotsin Härnösandin välillä ro-ro-alus M/S Gutella.


title: Baltic Scandinavian Lines

text: Baltic Scandinavian Linesin aloitettua liikennöinti 1. syyskuuta 2005, liikennöi Via Mare reitillä Paldiski–Västervik / Paldiski–Kapellskär. 21. marraskuuta Västervik jäi pois reitistä.


title: Baltic Scandinavian Lines

text: Kesäkuussa 2008 junalautta M/S Makhachkala-1 korvasi Via Maren sen remontin vuoksi.


title: Baltic Scandinavian Lines

text: Vuonna 2011 BSL:n kaikki liikenne siirtyi DFDS:n liikennöitäväksi.


title: Igor Nikulin

text: Igor Nikulin (s. 14. elokuuta 1960 Moskova, Venäjän SFNT, Neuvostoliitto) on venäläinen yleisurheilija ja olympiamitalisti, joka kilpaili moukarinheitossa. Nikulin ehti edustaa urallaan sekä Neuvostoliittoa, IVYä että Venäjää. Hän voitti yhden olympiamitalin, pronssia Barcelonan olympialaisista 1992.


title: Aivotyrä

text: Aivotyrä eli enkefaloseele, encephalocele tai aivojen pullistuma on epämuodostuma, jossa aivokudos tai aivokalvot pullistuvat aivokopasta kallon luuston kehityksen vaurioiduttua. Tavallisin on okkipitaalinen enkefaloseele eli takaraivonpuoleinen aivotyrä. Aivotyrää peittää usein iho. Aivotyrä johtuu hermostoputken sulkeutumishäiriöstä raskauden varhaisessa vaiheessa, noin 3. – 4. raskausviikon aikana.


title: Aivotyrä

text: Enkefaloseele voi olla yksittäin esiintyvä epämuodostuma, jonka taustalla on erilaisia tekijöitä, mutta se voi myös liittyä laajempaan epämuodostumaoireyhtymään tai sen ohella voi olla useita muita epämuodostumia. Aivotyrä voi liittyä esimerkiksi Joubertin oireyhtymään.


title: Aivotyrä

text: Enkefaloseeleen liittyy henkisen ja liikunnallisen kehityksen häiriöitä, jotka kuitenkin ovat vaikeudeltaan eriasteisia riippuen aivotyrän koosta ja muista ongelmista.


title: Aivotyrä

text: Aivotyrä todetaan yleensä jo raskauden aikana äidin veren AFP-pitoisuuden noususta tai ultraäänikuvauksella, jolloin synnytykseen voidaan valmistautua valitsemalla sopiva synnytyspaikka ja synnytystapa.


title: Aivotyrä

text: Aivotyrän korjaaminen leikkauksella vastasyntyneellä on usein mahdollinen. Jos pullistuma on laaja ja siihen liittyy ehkä muitakin rakennepoikkeavuuksia, seurauksena voi olla kuolema. Kuolemantapaukset ovat kuitenkin suhteellisen harvinaisia, esimerkiksi vuonna 2006 niitä oli Suomessa vain yksi, sillä laajojakin pullistumia voidaan korjata.


title: Aivotyrä

text: Aivotyrät luokitellaan niiden sijainnin mukaan seuraavasti:


title: I armeijakunta

text: I armeijakunta voi tarkoittaa useaa erimaalaista sotatoimiyhtymää eri aikoina.


title: I armeijakunta

text: Britannia:


title: I armeijakunta

text: Neuvostoliitto:


title: I armeijakunta

text: puolalaisia:


title: I armeijakunta

text: Ranska:


title: I armeijakunta

text: Saksa:


title: I armeijakunta

text: Suomi:


title: I armeijakunta

text: Yhdysvallat:


title: IV armeijakunta

text: IV armeijakunta voi tarkoittaa useaa erimaalaista sotatoimiyhtymää eri aikoina.


title: IV armeijakunta

text: Suomalaisia:


title: Léon Dupont

text: Léon Dupont (18. toukokuuta 1881 – 6. lokakuuta 1956) oli belgialainen yleisurheilija ja olympiamitalisti, joka kilpaili vauhdittomassa korkeushypyssä. Hän voitti yhden olympiamitalin, hopeaa Ateenan olympialaisista 1906 tuloksella 140.


title: Venäjän Shakkiliitto

text: Venäjän Shakkiliitto () vastaa shakkitapahtumista Venäjällä. Se myös edustaa Venäjää FIDE:ssä. Venäjän shakkiliitto järjestää shakin venäjänmestaruuskilpailut vuosittain.


title: Fernand Gonder

text: Fernand Gonder (12. kesäkuuta 1883 Rochefort, Charente-Maritime, Ranska – 10. maaliskuuta 1969) oli ranskalainen seiväshyppääjä. Hän voitti olympiakultaa Ateenan välikisoissa 1906 tuloksella 350. Maansa mestaruuden hän voitti vuosina 1904, 1905, 1913 ja 1914.


title: Luettelo shakkiliitoista

text: Tämä on luettelo kansallisista ja kansainvälisistä shakkiliitoista.


title: Tayshaun Prince

text: Tayshaun Prince (s. 28. helmikuuta 1980 Compton, Kalifornia) on yhdysvaltalainen kilpauransa päättänyt koripalloilija. Hän voitti pitkään edustamassaan Detroit Pistonsissa NBA:n mestaruuden vuonna 2004. Prince valittiin neljästi NBA:n puolustustähdistön kakkosviisikkoon.


title: Tayshaun Prince

text: Yhdysvaltain maajoukkueessa Prince voitti olympiakultaa Pekingissä 2008 ja Amerikan mestaruuden vuonna 2007.


title: Émilie Simon

text: Émilie Simon (s. 17. heinäkuuta 1978 Montpellier, Ranska) on ranskalainen elektronisen musiikin laulaja ja säveltäjä.


title: Fleim

text: Fleim oli Kustannus-Osakeyhtiö Kotimaan julkaisema nuorisomedia, joka koostui verkkopalvelusta sekä kerran vuodessa ilmestyvästä lehdestä. Fleim perustettiin vuonna 2006 ja sen kohderyhmänä olivat rippikoululaiset sekä Suomen evankelis-luterilaisen kirkon nuorisotyössä mukana olevat nuoret sekä heidän kanssaan työskentelevät seurakuntien työntekijät. Vuoden 2009 syyskuussa Fleimistä tuli yhteistyösopimuksella kirkon virallinen rippikoulu- ja nuorisotyön verkkopalvelu.


title: Fleim

text: Verkkopalvelu jakautui verkkolehteen, -yhteisöön sekä lisäpalveluihin. Verkkolehti käsitteli kristilliseen nuorisokulttuuriin, elämänkatsomuksellisiin asioihin sekä populaarikulttuuriin liittyviä asioita kansankirkollisesta viitekehyksestä. Verkkoyhteisö koostui rekisteröityneiden käyttäjien kiinnostusryhmistä, blogeista, kuvista ja kommenteista. Lisäpalveluissa tarjottiin verkkohartautta, videoita sekä rippikoulun ulkoläksyjen opetteluun tarkoitettua peliä.


title: Fleim

text: Kustannus-Osakeyhtiö Kotimaa ilmoitti Fleimin lopettamisesta 18. joulukuuta 2013. Fleimin sivut suljettiin 1. tammikuuta 2014.


title: Joroisten seutukunta

text: Joroisten seutukunta oli Etelä-Savossa sijainnut Suomen seutukunta. Siihen kuuluivat seuraavat kunnat:Seutukunta lakkautettiin vuonna 2001 ja Joroinen ja Kangaslampi siirtyivät Juvan seutukuntaan ja Heinävesi Savonlinnan seutukuntaan. Kangaslampi lakkautettiin vuonna 2005 sen yhdistyessä Varkauden kanssa, joka kuuluu Varkauden seutukuntaan ja Pohjois-Savon maakuntaan.


title: Lakeuden seutukunta

text: Lakeuden seutukunta oli Pohjois-Pohjanmaalla sijainnut Suomen seutukunta. Siihen kuuluivat seuraavat kunnat:


title: Lakeuden seutukunta

text: Seutukunta lakkautettiin vuonna 2001, ja Lumijoki, Liminka ja Tyrnävä, johon Temmes samalla liitettiin, siirtyivät Oulun seutukuntaan ja Rantsila Siikalatvan seutukuntaan.


title: Walter Ahlström

text: Antti Walter Ahlström (22. toukokuuta 1875 Noormarkku – 18. joulukuuta 1931 Noormarkku) oli suomalainen vuorineuvos, joka toimi A. Ahlström Osakeyhtiön pääjohtajana ja hallituksen puheenjohtajana vuodesta 1907. Walter Ahlström avioitui norjalaissukuisen Hildur Johanna (Lilli) Nevanderin (1877–1939) kanssa. Heillä oli neljä lasta; Antti, Erik ”Erkki” Harry Johan, Irma Hildegard, sekä Maire (Gullichsen-Nyströmer).


title: Walter Ahlström

text: Walter Ahlström oli kauppaneuvos Antti Ahlströmin ja hänen vaimonsa Eva o.s. Holmströmin poika, joka nousi A. Ahlström -yhtiön hallintoneuvostoon vuonna 1896 Antti Ahlströmin kuoltua. Perheyrityksestä muodostettiin vuonna 1907 A. Ahlström Osakeyhtiö, jonka kotipaikaksi tuli Noormarkku. Ahlströmistä tuli sekä pääjohtaja että hallituksen puheenjohtaja. Aluksi kaikki osakkeet olivat Eva Ahlströmin nimissä, mutta hän jakoi ne myöhemmin kuudelle lapselleen. Walter Ahlströmin kaudella yhtiö muuttui sahateollisuuden harjoittajasta kemiallista ja mekaanista metsäteollisuutta, konepajoja ja lasitehtaita sisältäväksi monialayritykseksi. Vuorineuvoksen arvon Walter Ahlström sai vuonna 1925.


title: Walter Ahlström

text: Walter Ahlström oli erittäin kiinnostunut tekniikasta. Tätä osoittaa muun muassa hänen 50-vuotispäivänään 1925 tekemänsä runsaskätinen lahjoitus Walter Ahlström -säätiöön, joka oli perustettu insinöörien kouluttamiseksi Suomen teollisuuteen. Säätiö on nykyään yksi Millennium-palkintosäätiön jäsenorganisaatioista. Walter Ahlströmin tytär oli Maire Gullichsen, joka tunnetaan yhtenä Suomen kaikkien aikojen merkittävimmistä mesenaateista.


title: Soul of a New Machine

text: Soul of a New Machine on amerikkalaisen death metal/industrial metal-yhtye Fear Factoryn ensimmäinen studioalbumi, ellei vuoden 1991 aluksi julkaisematonta Concrete-demoalbumia lasketa. Se julkaistiin elokuun 25. päivänä vuonna 1992.


title: Soul of a New Machine

text: Fear Factoryn entisen kitaristin Dino Cazaresin mukaan albumi on konseptialbumi, joka liittyy ihmisen luomukseen, koneeseen, joka voisi olla joko teknologinen tai valtiollinen. Myös yhtyeen basisti, nykyinen kitaristi Christian Olde Wolbers on myöntänyt albumin teeman haastattelussa. Kone-ihminen-yhteydellä oli tärkeä rooli Fear Factoryn myöhemmillä konseptialbumeilla.


title: Soul of a New Machine

text: Albumin äänimaailma on erilainen verrattuna yhtyeen myöhempiin albumeihin, koska se oli ottanut paljon vaikutteita Godfleshiltä ja Napalm Deathilta, minkä takia albumilla oli enemmän death metal-ja grindcore-vaikutteinen äänimaailma. Monien mielestä "Soul of a New Machine" oli vallankumouksellinen, koska se yhdisteli death metalille tuttua murinaa ja puhdasta laulua.


title: Soul of a New Machine

text: Siinä missä Fear Factoryn albumit ovat käsitelleet enimmäkseen ihmisen ja koneen vastakkainasettelua, tämä albumi sisälsi erilaisempia teemoja. Kappale "Martyr" käsittelee laulaja Burton C. Bellin kyllästymistä elämäntyyliinsä, "Leechmaster" ja "Manipulation" kertovat ihmissuhteeseen liittyvistä ongelmista, "Scapegoat" taas siitä, kuinka Cazaresia oli kerran oikeudessa syytetty väärin; "Crisis" on sodanvastainen kappale, "Crash Test" käsittelee eläinkokeita ja "Suffer Age" perustuu sarjamurhaaja John Wayne Gacyyn. Muut kappaleet sisältävät myös erilaisia teemoja. Albumilla kuullaan satunnaisesti sampleja elokuvista Full Metal Jacket, Blade Runner ja Ilmestyskirja. Nyt.


title: Soul of a New Machine

text: Albumi remasteroitiin ja julkaistiin uudelleen 5. lokakuuta 2004 digipak-versiona, pakattuna yhteen remasteroidun "Fear is the Mindkiller"-EP:n kanssa. "Soul of a New Machine" on Fear Factoryn ainoa studioalbumi, jolla ei ole kappaletta levyn nimellä ja joka on nimetty lauseen mukaan. Kaikki kappaleet sanoittanut Burton C. Bell ellei toisin mainittu, kaikki kappaleet säveltänyt Dino Cazares ja Raymond Herrera.


title: Kaakkois-Satakunnan seutukunta

text: Kaakkois-Satakunnan seutukunta oli Satakunnassa sijainnut Suomen seutukunta. Siihen kuuluivat seuraavat kunnat:Seutukunta lakkautettiin vuonna 2004 ja Köyliö ja Säkylä siirtyivät Rauman seutukuntaan ja Huittinen, Kokemäki, Vampula ja Punkalaidun Porin seutukuntaan. Punkalaidun siirtyi vuonna 2005 Pirkanmaan maakuntaan ja Lounais-Pirkanmaan seutukuntaan.


title: Saarijärven seutukunta

text: Saarijärven seutukunta oli Keski-Suomessa sijainnut seutukunta. Siihen kuuluivat seuraavat kunnat:Seutukunta lakkautettiin vuonna 2004 Viitasaaren seutukunnan kanssa ja niiden alueista muodostettiin uusi Saarijärven-Viitasaaren seutukunta.


title: Viitasaaren seutukunta

text: Viitasaaren seutukunta oli Keski-Suomessa sijainnut Suomen seutukunta. Siihen kuuluivat seuraavat kunnat:1. tammikuuta 1996 Viitasaari muuttui kaupungiksi. Seutukunta lakkautettiin vuonna 2004 yhdessä Saarijärven seutukunnan kanssa ja niiden alueista muodostettiin uusi Saarijärven-Viitasaaren seutukunta.


title: Kärkikuntien seutukunta

text: Kärkikuntien seutukunta oli Etelä-Karjalassa sijainnut Suomen seutukunta. Siihen kuuluivat seuraavat kunnat:Nämä kunnat yhdistyivät uudeksi Parikkalan kunnaksi vuonna 2005, jolloin Kärkikuntien seutukunta lakkautettiin ja Parikkala siirtyi Imatran seutukuntaan.


title: Mantovan maakunta

text: Mantovan maakunta () on maakunta Lombardian hallintoalueella Pohjois-Italiassa.


title: Mantovan maakunta

text: Mantovan maakunnan pinta-ala on 2 341 km ja asukasluku hieman yli 400 000. Maakunta muodostuu 69 kunnasta, ja sen pääkaupunki on Mantova.


title: Mantovan maakunta

text: Mantovan maakunnan väekkäimmät kaupungit ovat (31.12.2015):


title: Synnytyskipu

text:
Synnytyskipu kuuluu synnytykseen. Se aiheutuu kohdun supistuksista, jotka synnytyksen edetessä tihentyvät, sekä lantion ja ulkosynnyttimien venytyksestä sikiön pään painuessa alemmas.
Synnytyskivun voimakkuus on yksilöllistä, ja siihen vaikuttavat mm. sikiön koko ja asento, supistusten voimakkuus, kipukynnys, aiemmat synnytyskokemukset ja odotukset. Pelko ja epätietoisuus saattavat vaikeuttaa kipukokemusta.
Synnytyksen hoitoon kuuluu synnytyskivun hallinta. Kivun lievitykseen on olemassa useita tehokkaita menetelmiä, joihin on hyödyllistä alustavasti paneutua jo ennen synnytystä.


title: Synnytyskipu

text: Synnyttämisen yhteydessä tuntuva kipu on ihmisillä oletettavasti suurempi kuin useimmilla muilla nisäkkäillä. Syyksi on tarjottu noin viisi miljoonaa vuotta sitten tapahtunutta esi-ihmisen siirtymistä neljällä raajalla liikkumisesta kävelyyn kahdella jalalla: yläkropan kannatteleminen edellytti lantion seudun lihasten ja luuston kehittymistä aikaisempaa voimakkaammiksi, mikä vei tilaa synnytyskanavalta ja johti siten kivuliaampiin synnytyksiin.


title: Outokummun seutukunta

text: Outokummun seutukunta oli Pohjois-Karjalassa sijainnut Suomen seutukunta. Siihen kuuluivat seuraavat kunnat:Seutukunta lakkautettiin vuonna 2005 ja Outokumpu ja Polvijärvi siirtyivät Joensuun seutukuntaan.


title: Ilomantsin seutukunta

text: Ilomantsin seutukunta oli Pohjois-Karjalassa sijainnut Suomen seutukunta. Siihen kuuluivat seuraavat kunnat:Seutukunta lakkautettiin vuonna 2005, koska Tuupovaaran kunta lakkautettiin ja liitettiin Joensuuhun. Täten Ilomantsi olisi ollut seutukunnan ainoa kunta. Ilomantsikin siirtyi Joensuun seutukuntaan.


title: Koiton talo

text: Koiton talo on vuonna 1907 valmistunut jugend-tyylinen rakennus, joka sijaitsee Helsingissä Kampin kaupunginosassa, Kukko-nimisessä korttelissa, Yrjön- ja Simonkatujen kulmauksessa. Sen ovat suunnitelleet arkkitehdit Usko Nyström, Vilho Penttilä ja Albert Petrelius. Nimensä talo on saanut rakennuttajastaan Raittiusyhdistys Koitosta. Nykyään Koiton talo on osa Forumin kauppakeskusta, ja se on Svenska kulturfondenin omistuksessa.


title: Koiton talo

text: Vuonna 1883 perustettu Raittiusyhdistys Koitto aloitti keräämään varoja uuteen taloon vuonna 1904. Rakentamista varten perustetun osakeyhtiön suurimpia osakkeenomistajia olivat erilaisten yritysten ja yhteisöjen lisäksi senaattorit August Ramsay, J. R. Danielson-Kalmari ja A. O. Kairamo. Muita osakkaita olivat muun muassa liikemiehet Julius Tallberg, G. W. Sohlberg sekä talon suunnittelusta vastannut arkkitehti Vilho Penttilä. Viisikerroksinen rakennus valmistui lopulta vuonna 1907. Jugend-tyylisessä talossa oli myös kansallisromanttisia aineksia, kuten tornit ja linnamaiset erkkerit. Rakennuksessa sijaitsivat raittiusyhdistyksen toimitilojen lisäksi muun muassa liiketiloja, vuokra-asuntoja, ravintola, kahvila sekä voimistelu- ja juhlasali näyttämöineen.


title: Koiton talo

text: Ensimmäinen saneeraus taloon tehtiin vuonna 1929, jolloin juhlasalia pidennettiin ja näyttämöä suurennettiin rakennuksessa toimineen teatterin tarpeita varten. Korjaustöiden suunnittelusta vastasi arkkitehti Arvo Elo. Samalla talon väritystä ja koristemaalauksia uusittiin kuvanveistäjä Wäinö Aaltosen johdolla. 1930-luvulla seinän syvennyksessä ollut metallinen taideteos joutui äärioikeistolaisen Lapuan liikkeen ilkivallan kohteeksi, mutta Aaltonen kiinnitti sen uudelleen entistä lujemmin. Jatkosodan aikana vuonna 1944 Koiton talo kärsi tuntuvia vaurioita ilmapommituksissa. 1950-luvulla valmistui lisäkerros, jonka suunnitteli arkkitehti Ilmari Ahonen ja myöhemmin 1960-luvulla vielä uusi mainostorni. Vuonna 1974 Museovirasto suojeli rakennuksen. Samalla vuosikymmenellä taloyhtiö ajautui pahoihin taloudellisiin vaikeuksiin, koska vuokria oli pidetty liian pieninä. Vuonna 1982 SKP myi enemmistöosuutensa talon osakkeista idänkauppaa käyneelle Fexima Oy:lle ja kolme vuotta myöhemmin omistajaksi tuli rakennusliike Haka. Vuonna 1985 Raittiusyhdistys Koitto muutti pois rakennuksesta ja taloa korotettiin arkkitehti Timo Viikarin suunnitelmien mukaan. Sisäpihalle puolestaan nousi uusi kaksikerroksinen siipirakennus ja samassa yhteydessä sisustusarkkitehti Kaisa Blomstedt muutti juhlasalin väritystä alkuperäisen mukaiseksi.


title: Koiton talo

text: Erilaisten omistajavaihdosten jälkeen Koiton talo päätyi vuonna 1997 suomenruotsalaisen säätiön Svenska kulturfondenin haltuun. Rakennuksessa suoritettiin jälleen Timo Viikarin suunnittelema saneeraus ja se muun muassa yhdistettiin samassa korttelissa sijaitseviin kauppakeskus Forumin tiloihin. Juhlasalin värimaailma uusittiin arkkitehti Johannes von Martensin johdolla ja se on nimetty Aktia Pankin mukaan Aktia-saliksi. Kiinteistöyhtiön uudeksi nimeksi tuli omistajanvaihdoksen myötä Fastighets Ab Gryningen I Helsingfors.


title: Koiton talo

text: Koiton juhlasalissa aloitti toimintansa heti sen valmistumisen myötä vuotta aikaisemmin perustettu Koiton Näyttämö, josta myöhemmin 1920-luvun alussa tuli ammattiteatteri. Talon historiassa 1920- ja 1930-lukuja leimasi kommunistien ja sosialidemokraattien välinen valtataistelu rakennuksen hallinnasta. Alun perin porvarillisen wrightiläisen työväenliikkeen osana perustetun Koiton johtoon oli myöhemmin tullut sosialidemokraatteja, vaikka virallisesti se yritti pysytellä puoluepolitiikan ulkopuolella. 1920-luvulla talosta tuli kielletyn Suomen Kommunistisen Puolueen maanalaisen toiminnan keskus ja vuonna 1927 yhdistyksen puheenjohtajaksi valittiin ensimmäistä kertaa kommunisti. Kolme vuotta myöhemmin viranomaiset sulkivat rakennuksen, avaamisen ehdoksi asetettiin kommunistien erottaminen Koitosta. Toisen maailmansodan jälkeen SKP onnistui Yrjö Leinon ja Hertta Kuusisen johdolla saamaan haltuunsa lukuisia järjestötaloja, joista Koiton talo vuonna 1948 oli yksi.


title: Koiton talo

text: 1950-luvulta lähtien rakennuksessa oli vuokralla parikymmentä SKP:a tai SKDL:a lähellä olevaa järjestöä ja yhdistystä. Talossa toimi lukuisia harrastekerhoja, tunnettuja Koiton käyttäjiä olivat muun muassa laulukuoro Koiton Laulu sekä urheiluseura Helsingin Visa. Koiton salissa esiintyivät lukuisat teatteriryhmät, kuten Ryhmäteatteri, Penniteatteri, KOM-teatteri, Ahaa Teatteri ja Ylioppilasteatteri. Lisäksi Åke Blomqvistin tanssikoulu oli Koiton talossa 30 vuoden ajan. Rakennuksen liiketiloissa toimi ravintolan ohella useita yrityksiä, kuten DDR:n valtiollinen lentoyhtiö Interflug, Neuvostoliittoon matkoja järjestänyt Lomamatkat sekä Kansankulttuurin kirjakauppa.


title: Koiton talo

text: 2000-luvulla Koiton talossa ovat toimineet muun muassa yökerho ja ruokaravintola. Nykyään talon neljässä kerroksessa sijaitsee omistajanvaihdosten myötä suomenruotsalaisia järjestöjä ja seitsemännessä kerroksessa on Ruotsalaisen kansanpuolueen puoluetoimisto.


title: Comon maakunta

text: Comon maakunta () on maakunta Lombardian hallintoalueella Pohjois-Italiassa.


title: Comon maakunta

text: Comon maakunnan pinta-ala on 1 279 km ja asukasluku noin 600 000. Maakunta muodostuu 151 kunnasta, ja sen pääkaupunki on Como.


title: Comon maakunta

text: Comon maakunta rajoittuu pohjoisessa Sveitsiin.


title: Comon maakunta

text: Comon maakunnan suurimmat kaupungit ovat (31.12.2015):


title: Nespithe

text: Nespithe on suomalaisen death metal -yhtye Demilichin ainoa studioalbumi. Alkuperäinen versio on Pavement Recordsin julkaisema. Vuonna 2003 albumin julkaisi uudelleen Century Media. Albumista julkaistiin vuonna 2009 rajoitettu vinyylipainos.


title: M/S Amadea

text: M/S Amadea () on Amadea Shipping Co. Ltd:n omistama risteilyalus. Alus on rakennettu Mitsubishin telakalla Nagasakissa, Japanissa vuonna 1991. Laivan matkustajakapasiteetti on 584 ja kaikille matkustajille on varattu hyttipaikka. "Amadea" on rekisteröity Bahaman lipun alle ja sen kotisatama on Nassau. Nykyisin aluksella liikennöi saksalainen Phoenix Reisen.


title: M/S Amadea

text: 6. huhtikuuta 1991 alus laskettiin vesille ja joulukuussa se luovutettiin Nippon Yusen Kaishan omistukseen, joka rekisteröi aluksen Japanin lipun alle nimellä "Asuka". Kotisatamaksi tuli Tokio. 24. joulukuuta alus lähti neitsytmatkalleen Jokohamasta kohti Taiwania. Neitsytmatkan jälkeen alus aloitti risteilyt itäiseen Aasiaan ja Australiaan.


title: M/S Amadea

text: 27. helmikuuta 2006 alus sai nimen "Amadea" ja 3. huhtikuuta se rekisteröitiin Amadea Shipping Co. Ltd:n omistukseen ja Bahaman lipun alle. Kotisatamaksi tuli Nassau. Tämän jälkeen alus aikarahdattiin eli vuokrattiin saksalaisen Phoenix Reisenin liikenteeseen. Keväisin alus Amadea saapuu risteilemään pohjoisille vesille ja talvisin se on maailmanympärimatkalla.


title: Barbro Martinsson

text: Barbro Martinsson (s. 16. elokuuta 1935) on ruotsalainen entinen maastohiihtäjä.


title: Barbro Martinsson

text: Hän voitti hopeaa 3 x 5 kilometrin matkalta sekä vuoden 1964 olympialaisissa että vuoden 1968 olympialaisissa. Vuoden 1968 olympialaisissa Martinsson sijoittui neljänneksi sekä 5 km että 10 km kilpailussa. Hiihdon MM-kisoissa hän voitti kaksi mitalia, hopeaa vuonna 1962 ja pronssia vuonna 1966, molemmat mitalit 3 x 5 kilometrin matkalta.


title: Itä-Pirkanmaan seutukunta

text: Itä-Pirkanmaan seutukunta oli Pirkanmaalla sijainnut Suomen seutukunta. Siihen kuuluivat seuraavat kunnat:Seutukunta lakkautettiin vuonna 2001 yhdessä Koillis-Pirkanmaan ja Pohjois-Pirkanmaan seutukuntien kanssa ja niiden alueista muodostettiin uusi Ylä-Pirkanmaan seutukunta. Kuorevesi lakkautettiin samalla, ja se liitettiin Jämsään, joka sijaitsee Keski-Suomessa Jämsän seutukunnassa. Längelmäki lakkautettiin vuonna 2007, ja sen alueet liitettiin Oriveteen ja Jämsään.


title: Brescian maakunta

text: Brescian maakunta () on maakunta Lombardian alueella Pohjois-Italiassa.


title: Brescian maakunta

text: Brescian maakunnan pinta-ala on 4 786 km ja asukasluku vajaat 1,3 miljoonaa. Maakunta muodostuu 205 kunnasta, ja sen pääkaupunki on Brescia.


title: Brescian maakunta

text: Brescian maakunnan suurimmat kaupungit ovat (31.12.2015):


title: Koillis-Pirkanmaan seutukunta

text: Koillis-Pirkanmaan seutukunta oli Pirkanmaalla sijainnut Suomen seutukunta. Siihen kuuluivat seuraavat kunnat:Seutukunta lakkautettiin yhdessä Itä-Pirkanmaan ja Pohjois-Pirkanmaan seutukuntien kanssa vuonna 2001 ja niiden alueista muodostettiin uusi Ylä-Pirkanmaan seutukunta.


title: Pohjois-Pirkanmaan seutukunta

text: Pohjois-Pirkanmaan seutukunta oli Pirkanmaalla sijainnut Suomen seutukunta. Siihen kuuluivat seuraavat kunnat:Seutukunta lakkautettiin vuonna 2001 yhdessä Itä-Pirkanmaan ja Koillis-Pirkanmaan seutukuntien kanssa ja niiden alueista muodostettiin uusi Ylä-Pirkanmaan seutukunta.


title: Mika Laurikainen

text: Mika Laurikainen (s. 28. huhtikuuta 1963 Turku) on suomalainen jalkapallovalmentaja. Helmikuusta 2014 lähtien hän on toiminut Turun Palloseuran päävalmentajana.


title: Mika Laurikainen

text: Laurikainen aloitti valmennusuransa vuonna 1993 Turun Palloseuran D-junioreista. Kaudeksi 1996 hän siirtyi valmentamaan TPS:n silloista reservijoukkuetta Åbo IFK:ta, jonka Laurikainen nosti viidessä kaudessa Kolmosesta Ykköseen. Vuonna 2001 hän siirtyi Veikkausliigasta pudonneen TPS:n päävalmentajaksi. Ensimmäisellä kaudellaan Ykkösessä joukkue ylsi liigakarsintoihin, ja seuraavana vuonna se palasi karsintojen kautta takaisin liigaan. Laurikainen debytoi pääsarjassa valmentajana 2003 ja johdatti joukkueensa yhdeksännelle sijalle. Kaudeksi 2004 hän siirtyi TPS:n valmennuspäälliköksi, toimien asemassa kahden vuoden ajan. Kaudeksi 2006 Laurikainen siirtyi Myllykosken Pallon valmennusryhmään, jossa hän toimi apuvalmentajana sekä juniorivalmennuspäällikkönä. Hän palasi päävalmentajaksi Veikkausliigaan 2007 solmien FF Jaron kanssa kaksivuotisen sopimuksen vuoden jatko-optiolla.


title: Mika Laurikainen

text: Kesäkuussa 2009 Laurikainen ilmoitti jättävänsä Jaron kauden jälkeen. Elokuussa 2009 Jaro kuitenkin erotti Laurikaisen yhdeksän voitottoman ottelun jälkeen. Lokakuun alussa hän siirtyi Palloliiton palvelukseen allekirjoittaen kaksivuotisen sopimuksen alle 18- ja 19-vuotiaiden maajoukkueiden valmennuksesta.


title: Mika Laurikainen

text: Marraskuussa 2010 Laurikainen korvasi A-maajoukkueen apuvalmentajaksi vuoden 2011 alusta siirtyvän Markku Kanervan U21-maajoukkueen peräsimessä. Hän valmensi nuorten maajoukkuetta kaksi vuotta sopimuksensa päätökseen saakka.


title: Mika Laurikainen

text: Helmikuun puolivälissä 2014 Laurikainen palasi TPS:n päävalmentajaksi kolmivuotisella sopimuksella. Helmikuussa 2016 hän teki seuran kanssa kausia 2016 ja 2017 koskevan sopimuksen, joka sisälsi myös jatko-option kauden 2019 loppuun saakka. Syyskuussa 2017 TPS ja Laurikainen solmivat kaksivuotisen, kauden 2019 loppuun saakka ulottuvan jatkosopimuksen.


title: Radeon 8000 -sarja

text: Radeon R200 on ATI Technologiesin toisen sukupolven Radeon-näytönohjainpiiri.


title: Radeon 8000 -sarja

text: R200 oli suunniteltu tukemaan Microsoftin DirectX 8.0 ja OpenGL 1.3 -rajapintoja.


title: Radeon 8000 -sarja

text: Ensimmäinen piiriin perustuva näytönohjain oli Radeon 8500, ja se tuotiin markkinoille lokakuussa 2001. Alkuvuonna 2002 tuli markkinoille Radeon 8500 LE (jonka nimi muutettiin myöhemmin Radeon 9100 -malliksi). Kun 8500 oli "täysi näytönohjain", sen LE-version coren ja muistin kellotaajuudet olivat alhaisemmat.


title: Radeon 8000 -sarja

text: Radeon 8500:ssa on 4 pikseliliukuhihnaa, jotka sisälsivät pikselivarjostinsuodattimen sekä kaksi tekstuuriyksikköä.


title: Radeon 8000 -sarja

text: Pikselivarjostin kykeni ajamaan Microsoftin pikselivarjosinmäärittely versio 1.4n mukaista koodia, eli se oli kehittyneempi kuin kilpailevien Nvidian piirin vain versioon 1.3 kykenevä suodatin. Oleellinen ero näiden välillä oli se, että R200n kehittyneempi pikselivarjostin kykeni kierrättämään saman datan kolme kertaa piirin läpi, mikä mahdollisti esimerkiksi tekstuurihaut siten että toisen tekstuurin osoite saatiin ensimmäisen tekstuurin sisältämästä datasta.


title: Radeon 8000 -sarja

text: Lisäksi piirillä oli kaksi verteksivarjostinsuoritinta, sekä yksikkö joka kykeni pilkkomaan kolmioita pienemmiksi kolmioiksi ja täten pyöristämään liian vähäisen kolmiomäärän takia liian kulmikkaita muotoja. Tätä ominaisuutta ei kuitenkaan kovin moni peli käyttänyt.


title: Radeon 8000 -sarja

text: Piiri ei tukenut monisamplaus-reunanpehmennystä minkä takia sen suorituskyky reunanpehmennys päällä oli selvästi huonompi kuin kilpailevilla Nvidian piireillä.


title: Radeon 8000 -sarja

text: Samalla kun seuraavan sukupolven Radeon R300-piiriin perustuva Radeon 9700 tuli markkinoille, ATI julkaisi R200:sta kehitettyyn RV250:een perustuvan Radeon 9000 -näytönohjaimen, joka korvasi halpamallina edellisen sukupolven Radeon 7500:n (R100). Tästä versiosta puuttuu toinen tekstuuriyksikkö sekä toinen verteksivarjostin. Myöhemmin 9000 päivitettiin Radeon 9200 -malliksi (piirisarja rv280), jonka ainoa ero on AGP 8× tuki. Tästä on vielä olemassa halvempi Radeon 9200SE -malli, jossa on vain 64-bittinen muistiväylä ja 200 MHz:n kellotaajuus (vs. 250 MHz)


title: Attack!!

text: Attack!! on ruotsalaisen kitaristin, Yngwie J. Malmsteenin, vuonna 2002 julkaistu levy.Bonuskappaleet


title: Olli Simell

text: Olli Simell (s. 5. tammikuuta 1945 Jyväskylä) on suomalainen professori. Hän on toiminut vuodesta 1987 lähtien Turun yliopiston lastentautiopin professorina ja Turun yliopistollisen keskussairaalan ylilääkärinä. Vuosina 2009–2014 hän toimi Mannerheimin Lastensuojeluliiton puheenjohtajana.


title: Olli Simell

text: Simell valmistui Helsingin yliopistosta lääketieteen lisensiaatiksi vuonna 1968, lääketieteen ja kirurgian tohtoriksi 1975 ja erikoislääkäriksi 1977. Vuonna 2012 ruotsalainen Barndiabetesfonden myönsi hänelle 250 000 kruunun suuruisen Johnny Ludvigsson -palkinnon diabetestutkimustyöstä.


title: Stand Up

text: Stand Up on Jethro Tull -yhtyeen toinen albumi vuodelta 1969. Yhtye oli Ian Andersonin johdolla siirtynyt bluesmusiikista progressiivisempaan ja folkvaikutteisempaan ilmaisuun. Havaittavissa on myös vaikutteita klassisesta musiikista ja maailmanmusiikista. Albumi nousi Britannian albumilistan ykköseksi, ja se on myös kitaristi Martin Barren ensimmäinen Jethro Tullin kanssa. Fanien ja yhtyeen jäsentenkin mukaan albumi kuuluu yhtyeen parhaimpiin levytyksiin.


title: Stand Up

text: Syksyllä 1968 hyvin vastaanotetun "This Was"-esikoisalbumin jälkeen kitaristi Mick Abrahams erosi yhtyeestä. Abrahams olisi halunnut jatkaa blueslinjalla kun taas vokalisti-huilisti Ian Anderson halusi laajentaa yhtyeen musiikillista suuntaa ja ottaa vaikutteita muistakin musiikkityyleistä. Ensilevylle kappaleita säveltäneen Abrahamsin lähdön myötä Anderson otti kokonaan sävellysvastuun ja johtajuuden yhtyeessä. Viimeisin, vielä Abrahamsin kanssa levytetty single "Love Story" / "Christmas Song" antoikin jo viitteitä tulevasta, monipuolisemmasta suunnasta.


title: Stand Up

text: Abrahamsin tilalle tuli ensin tuolloin birminghamilaisessa Earth-yhtyeessä (myöh. Black Sabbath) soittanut Tony Iommi, joka pysyi mukana vain parin viikon ajan keriten kuitenkin esiintyä yhtyeen kanssa The Rolling Stonesin järjestämässä "Rock and Roll Circus"-tv-ohjelmassa. Iommin palattua Earthiin kitaristin paikkaa kokeili The Nice -yhtyeestä tuttu David O'List, mutta hänkään ei ollut sopiva. Kitaristin paikan sai lopulta Gethsemane-yhtyeessä soittanut Martin Barre. Andersonin mukaan Barre oli koetilaisuudessa niin hermostunut, ettei juuri pystynyt soittamaan, mutta teki kuitenkin vaikutuksen yhtyeeseen. Barresta tulikin Andersonin ohella Jethro Tullin pitkäaikaisin jäsen. Yhtyeessä jatkoivat basisti Glenn Cornick ja rumpali Clive Bunker.


title: Stand Up

text: Albumi on musiikillisesti monipuolisempi kuin edeltäjänsä "This Was". Kappaleet suureksi osaksi kirjoittanut Anderson otti vaikutteita mm. kelttiläisestä musiikista, folk rockista ja klassisesta musiikista. Sanoitukset koostuvat pääosin Andersonin omista nuoruuden kokemuksista vanhempiensa ja perheensä kanssa sekä ympäröivän maailman havainnoimisista. Albumin tuotti Ian Anderson yhdessä manageri Terry Ellisin kanssa. Nauhoittajana toimi myöhemmin mm. Led Zeppelinin kanssa työskennellyt Andy Johns.


title: Stand Up

text: Edellisen albumin bluesvaikutteet kuuluvat vielä raskaahkossa avauskappaleessa "A New Day Yesterday", ja bluestyylistä hard rockia edustavat myös "Back to the Family" ja nopeampi "Nothing Is Easy". Viimeksi mainittu on tiettävästi sävelletty Tony Iommin ollessa vielä yhtyeessä.


title: Stand Up

text: Johann Sebastian Bachia lainaava "Bourée" yhdistelee klassista musiikkia sekä jazzia sisältäen soolon basisti Glenn Cornickilta. Klassisen musiikin keinoja käytetään myös muuten akustisessa "Reasons for Waiting"-kappaleessa, jossa on yhtyeen taustavaikuttajan David Palmerin tekemä jousisovitus.


title: Stand Up

text: Kelttiläis- ja myös intialaisen musiikin vaikutus kuuluu kappaleissa "Fat Man", "For a Thousand Mothers" ja "Jeffrey Goes to Leicester Square", joka on omistettu Ian Andersonin ystävälle ja tulevalle Jethro Tull -basistille Jeffrey Hammondille. Kappaleissa Anderson soittaa mm. rock-musiikissa harvoin (tuohon aikaan) käytettyjä mandoliinia ja balalaikkaa.


title: Stand Up

text: "Look into the Sun" ja "We Used to Know" ovat akustisia, folk rock-henkisiä kappaleita. Jälkimmäisen sävelkulku on saattanut vaikuttaa inspiraationa Eaglesin ”Hotel California” -kappaleelle. Eagles ja Tull kiersivät yhdessä 1970-luvun alussa ja Tull soitti kappaletta konserteissaan. Tosin "Hotel California"n musiikin sävelsi pääosin kitaristi Don Felder, joka liittyi yhtyeeseen myöhemmin 1970-luvun puolivälissä.